CelcomDigi meterai MoU dengan syarikat Korea, VIRNECT bangunkan Metaverse di universiti tempatan

SEOUL, 8 September- Syarikat telco, CelcomDigi Berhad dan VIRNECT, sebuah syarikat teknologi berpangkalan di Korea yang pakar dalam pembangunan dan pengkomersilan penyelesaian realiti lanjutan industri (XR), hari ini memeterai memorandum persefahaman (MoU) untuk meneroka pembangunan pembelajaran berasaskan pengalaman dan pendidikan menggunakan Metaverse, untuk beberapa universiti di Malaysia.Majlis menandatangani MoU disaksikan Menteri Komunikasi dan Digital, Fahmi Fadzil.Usaha itu akan memacu penggunaan 5G di Malaysia dalam aplikasi metaverse, sambungan internet dalam kalangan pengguna dan pemain industri serta institusi pendidikan.Mengulas mengenai kerjasama berkenaan, Fahmi menyatakan penggunaan teknologi tersebut akan mengubah kaedah pembelajaran di universiti kepada pembelajaran berasaskan pengalaman, khususnya dalam bidang kesihatan, kejuruteraan minyak dan gas, robotik, serta keselamatan siber.Kedua-dua organisasi akan bekerjasama untuk mencipta penyelesaian berasaskan teknologi kecederdasan buatan AI selain memanfaatkan platform Metaverse merentasi pelbagai segmen pembelajaran.MoU tersebut ditandatangani di Hotel Westin Chosun oleh Ketua Pegawai Eksekutif CelcomDigi Berhad, Datuk Idham Nawawi dan Tim Ha, Ketua Pegawai Eksekutif VIRNECT.

(Fahmi Fadzil (TENGAH) bersama Ketua Pegawai Eksekutif CelcomDigi Berhad, Datuk Idham Nawawi dan Tim Ha, Ketua Pegawai Eksekutif VIRNECT)


250 keluarga di Sik terima sumbangan daripada Etiqa dan IAM

SIK, 8 September- Sebanyak 250 keluarga kurang berkemampuan di sekitar Kariah Kota Aur, Mukim Sok, Sik menerima sumbangan pek makanan dan wang tunai daripada Etiqa Insurans dan Takaful; dan Islamic Aid Malaysia (IAM).Sumbangan disampaikan oleh Pengurus Etiqa Insurans dan Takaful Cawangan Sungai Petani, Muhammad Azlan Zainul Rashid dan Presiden IAM, Zawahir Abdullah sempena Program Jejak Prihatin di Masjid As-Syahidin, Kota Aur.Menurut Zawahir, sumbangan berupa pek makanan yang mengandungi barangan keperluan makanan harian seperti beras, gula, tepung, susu, minyak masak, sardin, dan lain-lain serta sumbangan wang tunai keseluruhan berjumlah lebih RM12,000.Beliau berkata, penerima sumbangan terdiri daripada golongan fakir miskin, ibu tunggal miskin, warga emas miskin dan juga golongan orang kurang upaya(OKU) miskin.“Kami amat berterima kasih kepada Etiqa yang memberi kepercayaan kepada kami dan juga prihatin terhadap usaha-usaha kemanusian yang telah dilaksanakan oleh Islamic Aid Malaysia (IAM).” ‘Kami akan buat yang terbaik dalam menyalurkan bantuan tersebut dan hanya mereka yang benar-benar layak saja yang akan menerima manfaat daripada program ini tanpa mengira latar belakang politik mereka. Terima kasih kami ucapkan kepada Etiqa kerana telah memberi peluang kepada kami untuk mengagihkan sumbangan zakat tersebut,” katanya.Zawahir berkata, program Jejak Prihatin akan memberi manfaat kepada 2,000 penerima dari Kedah, Perak, Johor, Kelantan, Terengganu, Selangor, Sabah dan Sarawak.Beliau juga turut menyeru supaya lebih banyak lagi syarikat korporat turut mencontohi usaha Etiqa ini dalam menjayakan misi-misi kemanusiaan dan kebajikan kelolaan IAM.


Operasi Khas Motosikal: JPJ Johor keluar 389 notis saman

JOHOR BAHRU, 8 September - Jabatan Pengangkutan Jalan (JPJ) Johor mengeluarkan sebanyak 389 notis saman atas pelbagai kesalahan jalan raya, menerusi Operasi Khas Motosikal.Operasi dijalankan di beberapa lokasi di Johor Bahru, Johor, semalam.Menerusi kenyataan JPJ Johor, menerusi operasi itu, kira-kira 34 buah motosikal disita.Antara kesalahan direkodkan ialah, tiada lesen memandu sah, lesen kenderaan motor tamat tempoh, nombor pendaftaran tidak patuh syarat dan ubah suai ekzos.18 notis bersabit kesalahan teknikal kepada pengguna jalan raya terlibat, dikeluarkan.Sementara itu di Batu Pahat, sebanyak 96 notis saman dikeluarkan terhadap 48 buah kenderaan atas pelbagai kesalahan jalan raya, melibatkan sitaan keatas dua buah motosikal.Semua tindakan itu diambil mengikut Akta Pengangkutan Jalan 1987.


Terengganu johan KESSUMA 2023

KUALA LUMPUR, 8 September- Kejohanan Sukan Sekolah-Sekolah Menengah Agama Malaysia (KESSUMA) Peringkat Kebangsaan kali ke-22 tahun 2023 melabuhkan tirainya menyaksikan kontinjen negeri Terengganu dinobatkan sebagai juara keseluruhan.Kejohanan menghimpunkan kontinjen dari 12 buah negeri membabitkan lebih 2,300 peserta berkampung Universiti Malaysia Pahang dan Universiti Islam Antarabangsa Kuantan Pahang.KESSUMA berlangsung selama lima hari mulai 4 hingga 8 September 2023.Majlis Perasmian Penutupan KESSUMA disempurnakan oleh Exco Komunikasi Dan Multimedia, Belia, Sukan Dan Badan-Badan Bukan Kerajaan Negeri Pahang, Fadzli Mohd Kamal, yang mewakili Menteri Besar Pahang Datuk Sri Wan Rosdy Wan Ismail.Turut hadir Ketua Pengarah JAKIM, Datuk Hakimah Mohd Yusoff, Pengarah Jabatan Agama Islam Negeri Pahang Datuk Dr Zulkifle Ali Al-Hafiz, serta Pengarah-Pengarah Jabatan Agama Islam Negeri.KESSUMA merupakan program tahunan anjuran Jabatan Kemajuan Islam Malaysia (JAKIM) melalui Bahagian Pendidikan dengan kerjasama Jabatan Agama Islam Negeri Pahang. Objektif penganjurannya adalah untuk menerapkan nilai kesejahteraan dan kemuafakatan serta silaturahim antara pasukan sekolah-sekolah agama dan sebagai medan melahirkan pelajar-pelajar yang cergas fizikal dan cergas minda serta meningkatkan semangat kesukanan seterusnya melahirkan jaguh sukan yang hebat di negara ini.Di samping itu, KESSUMA juga bertujuan menyantuni dan mengiktiraf kerjasama strategik antara JAKIM sebagai agensi yang bertanggungjawab dalam melaksana di peringkat kebangsaan sebagai lanjutan pertandingan di peringkat negeri.Peserta KESSUMA terdiri daripada pelajar-pelajar program KAFA dan Sekolah-Sekolah Menengah Agama yang bernaung bawah Jawatankuasa Penyelarasan Pendidikan Islam Kebangsaan (JPPIK).


Insentif Rebat RAHMAH, semak tarikh luput kad media - JAPEN

PUTRAJAYA, 8 September- Pengamal media akan menikmati Insentif Rebat RAHMAH seperti diumum Menteri Komunikasi dan Digital, Fahmi Fadzil, Ogos lalu.Menerusi kenyataan Jabatan Penerangan Malaysia (JAPEN) insentif itu terbuka kepada pengamal media berstatus warganegara dan mempunyai Kad Perakuan Media Jabatan Penerangan Malaysia bagi mendapatkan tawaran rebat bil telefon pascabayar secara one off."Bagi mereka yang layak dikehendaki mengemas kini nombor telefon pascabayar dan maklumat lain yang berkaitan menerusi akaun sistem e-Media Jabatan Penerangan Malaysia masing-masing sebelum 10 September 2023 bagi menikmati insentif tersebut."Pengamal media dinasihatkan untuk menyemak tarikh luput atau tempoh sah laku Kad Perakuan Media Jabatan Penerangan Malaysia masing-masing untuk menerima insentif rebat tersebut."Pemberian rebat ini terhad kepada bayaran komitmen bulanan dan tertakluk kepada terma dan syarat dari syarikat penyedia perkhidmatan telekomunikasi yang terlibat iaitu Telekom Malaysia (Unifi Mobile), CelcomDigi, Maxis, U Mobile dan YTL Communications (Yes)," katanya.

Berita Berkaitan:Insentif Pascabayar RAHMAH Penjawat Awam tawar rebat RM10 sebulan selama setahun


Program Khas BPT dapat menampung permintaan pengguna

KUALA LUMPUR, 8 September- Kerajaan melaksanakan Program Khas Beras Putih Tempatan (BPT) bagi menangani permintaan pengguna yang kini cenderung membeli beras putih tempatan.Menerusi Facebook Kementerian Pertanian dan Keterjaminan Makanan (KPKM), ia berikutan berlakunya kenaikan harga beras putih import di seluruh negara susulan penyelarasan harga beras putih import oleh Padiberas Nasional Bhd (BERNAS) pada Jumaat."Penyelarasan harga beras putih import itu mengambil kira faktor ketidaktentuan iklim, kadar tukaran mata wang serta larangan eksport beras putih oleh India yang mencetuskan kesan ketara ke atas pasaran dagangan beras global."Sebanyak 20 peratus kuota tambahan dilaksanakan menerusi Program Khas BPT atau bersamaan 236,453 tan metrik bagi menampung permintaan beras putih tempatan."Anggaran pengeluaran di bawah Program Khas BPT tersebut adalah sebanyak 23 juta kampit BPT seberat 10 kilogram atau 47 juta kampit BPT seberat 5 kilogram."Beras putih tempatan kini dijual pada harga kawalan RM2.60 sekilogram atau RM26 sekampit," katanya.


Isu 3R: Kertas siasatan Abdul Hadi, Mahathir diserah kepada AGC

KUALA LUMPUR, 8 September- Kertas siasatan terhadap Presiden PAS, Tan Seri Abdul Hadi Awang dan bekas Perdana Menteri, Tun Dr Mahathir Mohamad berhubung isu agama, raja dan kaum (3R) telah lengkap dibuat.Ketua Polis Negara, Tan Seri Razarudin Husain berkata kedua-dua kertas siasatan itu telah dihantar ke Jabatan Peguam Negara (AGC) untuk tindakan lanjut.Sebelum ini, Abdul Hadi didakwa mempertikaikan kuasa Lembaga Pengampunan dalam ceramah Pilihan Raya Kecil (PRK) di Muar, Johor pada Ogos.Sementara Mahathir disiasat berhubung dakwaan menghasut bagi mendatangkan penghinaan atau membangkitkan perasaan tidak setia terhadap institusi diraja pada Jun lalu.Dalam pada itu, Pengerusi Perikatan Nasional (PN), Tan Seri Muhyiddin Yassin juga dijadual akan dipanggil pada 12 September depan untuk memberi keterangan berhubung isu 'fatwa' politik yang dikeluarkannya baru-baru ini. Sementara itu, Razarudin berkata Polis Diraja Malaysia (PDRM) menafikan dakwaan pihaknya menyebelahi mana-mana parti politik terutama membabitkan siasatan berhubung isu 3R."Siasatan dibuat merangkumi semua peringkat dan lapisan masyarakat secara menyeluruh."Siasatan juga tidak hanya membabitkan ahli politik, malah melibatkan orang awam yang didapati menyentuh isu 3R," katanya pada sidang media selepas merasmikan majlis penutup Simposium Forensik Kebangsaan keempat 2023 di sini.

(Siasatan dibuat merangkumi semua peringkat dan lapisan masyarakat secara menyeluruh)


Digital Ninja beri sumbangan kepada ekonomi digital

KUALA LUMPUR, 7 September- Program Digital Ninja anjuran Perbadanan Ekonomi Digital Malaysia (MDEC) berperanan penting dalam mengasah bakat dan menarik minat lebih ramai pelajar menyertai bidang Sains, Teknologi, Kejuruteraan dan Matematik (STEM).Jelas Timbalan Menteri Komunikasi dan Digital, Teo Nie Ching, peningkatan penyertaan dalam bidang berkenaan berupaya membantu melonjakkan sumbangan ekonomi digital kepada Keluaran Dalam Negeri Kasar (KDNK)."Untuk kita meningkatkan lagi minat dan kemampuan murid dalam bidang teknologi digital daripada peringkat sekolah untuk memberi pendedahan awal sebelum mereka ke alam pekerjaan," katanya ketika berucap merasmikan program Digital Ninja #GirlsInTech di stesen Keretapi Tanah Melayu Berhad (KTMB) Kuala Lumpur.Tambahnya, sejak diperkenal pada 2017 hingga 30 Julai tahun ini, 607 Digital Ninja telah dilahirkan.Sebanyak 200 daripada jumlah itu membabitkan pelajar perempuan.


Polis KL terima tiga lagi laporan dera di pusat jagaan kanak-kanak di Cheras

KUALA LUMPUR, 7 September- Polis menerima tiga lagi laporan daripada ibu bapa membabitkan kes dera di sebuah pusat jagaan kanak-kanak di Bandar Sri Permaisuri, Cheras, setakat semalam.

Ketua Polis Kuala Lumpur, Datuk Allaudeen Abdul Majid berkata, sebelum ini pihaknya menerima satu laporan polis yang dibuat oleh seorang bapa mendakwa anak perempuannya, 2, didera di pusat jagaan terbabit pada Isnin lalu."Siasatan hampir selesai dan kita akan majukan ke pejabat pendakwa raya."(Daripada segi) kecederaan, kita tunggu laporan perubatan dan keputusan daripada pihak timbalan pendakwa raya," katanya ketika ditemui media selepas hadir program Rawatan Kesihatan Perubatan Tradisional Cina di Ibu Pejabat Polis Kontinjen (IPK) Kuala Lumpur di sini.Tambah beliau, keterangan daripada ibu bapa terbabit sudah diambil termasuk seorang wanita yang ditahan pada Isnin lalu kerana disyaki mendera seorang kanak-kanak perempuan di pusat jagaan sama.Sementara itu, Ketua Polis Daerah Cheras, Asisten Komisioner Zam Halim Jamaluddin brkata, tiga laporan berkenaan dibuat oleh penjaga, sebaik video dera terbabit tular di media sosial.


KKDW komited perkasa ekonomi luar bandar

PUTRAJAYA, 7 September- Kementerian Kemajuan Desa dan Wilayah (KKDW) komited memperkasa ekonomi luar bandar bagi menjana pendapatan penduduk setempat menerusi aktiviti pelancongan desa dan pertanian campur.Menterinya, Datuk Seri Dr Ahmad Zahid Hamidi berkata, nilai pasaran halal global yang mencecah $AS3.3 trilion membuka ruang dan peluang kepada usahawan untuk mengetengahkan produk mereka setara dengan produk antarabangsa.KKDW berperanan secara efektif membimbing usahawan luar bandar supaya produk mereka dapat dinaiktaraf dan boleh dipasarkan ke peringkat global. Beliau menghadiri Sesi Libat Urus Belanjawan 2024 Bersama Pemain Industri Dan Pihak Berkepentingan Kementerian Kemajuan Desa dan Wilayah (KKDW) di sini.Usaha mempertingkatkan prasarana luar bandar juga turut dibuat dengan menaiktaraf kehidupan penduduk terutamanya di Sabah, Sarawak dan Orang Asli.Pelaksanaannya menerusi pembinaan serta membaik pulih ameniti sosial selain menambah cakupan telekomunikasi dan membina rumah rakyat termiskin.Selain itu, usaha melahirkan Tekno Huffaz serta pekerja berkemahiran tinggi dibuat menerusi pendekatan 'perkongsian pintar' antara institusi seperti MIAT dan TVET MARA dengan syarikat swasta bagi mempermudah penempatan pekerja berkemahiran.Segala input dan cadangan tersebut akan dikemukakan kepada Kementerian Kewangan dan dijadikan input kepada Belanjawan 2024. Majlis Libat Urus Bajet 2024 itu turut dihadiri pemain industri termasuk persatuan perniagaan, dewan perniagaan koperasi, para usahawan, Pertubuhan Bukan Kerajaan (NGO) dan ahli akademik untuk memberikan input terbaik bagi mencapai objektif membantu masyarakat desa.


ASEAN ada konsensus dan ia dihormati kuasa besar dunia - PM

JAKARTA, 7 September- Konsensus yang dipersetujui bersama rantau ASEAN perlu dikekalkan kesatuan, keamanan dan berkecuali.Perdana Menteri, Datuk Seri Anwar Ibrahim berkata, prinsip itu telah disampaikan kepada rakan-rakan dialog termasuk Amerika Syarikat, China, Rusia dan Kanada pada Sidang Kemuncak Asean ke 43 di sini, Indonesia.Perkara itu juga diterima baik oleh kesemua mereka."Kami jelas dengan pendirian bahawa rantau ini perlu kekal dengan kesatuan, keamanan dan bersifat neutral. Apa yang penting negara-negara ASEAN ada konsensus."Jadi, mungkin ada perbezaan pendapat, tetapi sebagai ASEAN, kita harus kekalkan 'neutrality' (berkecuali). Sebab itu kita dapat lihat kehadiran seperti Amerika Syarikat, China dan Rusia yang membenarkan mereka menyampaikan pandangan, biarpun ada ketegangan antara Amerika Syarikat dan Rusia atau China."Kami kekal berpendirian forum ini harus dijadikan platform perbincangan, bukan perbalahan atau perbahasan," katanya kepada media Malaysia selepas tamat Persidangan Kemuncak ASEAN ke-43 dan sidang-sidang berkaitan di sini, hari ini.


Malaysia satu-satunya negara perjuang hak Palestin di Sidang Kemuncak ASEAN

JAKARTA, 7 September- Malaysia satu-satunya negara yang tegas memperjuang hak Palestin di Sidang Kemuncak ASEAN ke-43 yang berlangsung di sini, Indonesia. Perdana Menteri, Datuk Seri Anwar Ibrahim turut mengulangi pendirian itu dengan membangkitkan ia dalam Sidang Kemuncak ASEAN bersama negara besar seperti Amerika Syarikat, Rusia, China dan Korea, Kanada dan Australia, selain Pertubuhan Bangsa-Bersatu (PBB) yang diwakili Setiausaha Agungnya, Antonio Guterres."Mereka suarakan atau membantah serangan Rusia ke atas Ukraine, tetapi 'kelu membisu' dan tidak mengesankan apabila menyentuh atau menyinggung soal Palestin. Kita suarakan dengan tegas, (supaya) hormat hak rakyat Palestin, nilai kemanusiaan dan hak asasi."Guterres juga menyambut (pendirian Malaysia) dengan menyatakan hal ini akan dipanjangkan. Beliau (Guterres) menyebut bahawa Kerajaan Arab Saudi akan mengambil inisiatif yang perlu," katanya kepada media selepas tamat Persidangan Kemuncak ASEAN ke-43 dan sidang-sidang berkaitan di sini.Anwar berkata, Menteri Luar, Datuk Seri Zambry Abdul Kadir akan mengambil inisiatif mengadakan sidang khas Malaysia dengan negara-negara Islam dan Eropah di New York khusus bagi membincangkan situasi di Palestin.Sidang khas tersebut akan diadakan semasa mereka menghadiri Perhimpunan Agung PBB (UNGA) yang akan berlangsung pada 19 September nanti.Dalam perkembangan sama, beliau turut menyahut permintaan Presiden Turkiye, Recep Tayyip Erdoğan agar dianjurkan persidangan khas yang serupa bagi membincangkan isu berkaitan peningkatan sikap pelampau perkauman dan agama.Sementara itu, Sidang Kemuncak Asean ke-43 melabuhkan tirainya dengan negara anggota bersetuju untuk terus memperkukuh dan meningkatkan lagi kerjasama serantau.Pelbagai topik dibincangkan terutama isu keterjaminan makanan, pembangunan tenaga boleh diperbaharui, aset kepelbagaian biologi, aplikasi teknologi pertanian, keselamatan dan keamanan serantau melibatkan konflik di Myanmar selain menangani perubahan iklim global."Kita mainkan peranan kita menyokong keputusan yang kita anggap penting. Bukan sahaja dalam rangka kesatuan ASEAN dan sinergi dengan negara rapat lain di rantau ini, (tetapi) juga Australia, India dan Amerika Syarikat."(Bagaimanapun) yang penting manfaatkan kepada negara sendiri," katanya.Sepanjang sidang itu, Perdana Menteri telah menyertai lapan mesyuarat dengan rakan-rakan dialog ASEAN iaitu Amerika Syarikat, Australia, China, India, Jepun, Kanada, Korea Selatan dan PBB.Anwar juga telah menghadiri Sidang Kemuncak ASEAN Campur Tiga (APT) dan Sidang Kemuncak Asia Timur (EAS).Beliau turut mengambil peluang mengadakan pertemuan dua hala dengan pemimpin dari Kemboja, Kanada, Republik Korea, Australia, Timor Leste, Forum Ekonomi Dunia (WEF) dan PBB.Perdana Menteri menzahirkan setinggi-tinggi tahniah kepada Indonesia sebagai 'tuan rumah' yang mempengerusikan sidang dengan teratur.


Syarikat telekomunikasi sokong Insentif Pascabayar Rahmah untuk Pengamal Media

KUALA LUMPUR, 7 September- CelcomDigi, Maxis, Unifi Mobile, U Mobile dan YES menzahirkan sokongan terhadap Insentif Pascabayar Rahmah untuk Pengamal Media sempena sambutan Hari Malaysia.

Pengendali telekomunikasi terkemuka itu memaklumkan, insentif tersebut selaras dengan kerangka Ekonomi MADANI, serta menunjukkan sokongan kepada pengamal media Malaysia.“Insentif ini, dalam bentuk rebat sekali beri selama sebulan bagi September, akan disediakan kepada lebih 10,000 pengamal media yang memegang Kad Perakuan Media yang aktif daripada Jabatan Penerangan Malaysia,” menurut satu kenyataan bersama hari ini.Kenyataan itu juga menyebut bahawa syarikat telekomunikasi terbabit akan terus menjalin kerjasama erat dengan kerajaan bagi menyokong ketersambungan dan keperluan digital rakyat.

"Untuk maklumat lanjut mengenai Insentif Pascabayar (Postpaid) RAHMAH Pengamal Media sila layari SOALAN LAZIM (kkd.gov.my)," tambah pihak itu.

(Siaran media bersama daripada lima pengendali telekomunikasi)


Kembara Kenali Borneo: Agong selamat tiba di Lawas, Sarawak

(Al-Sultan Abdullah Ri'ayatuddin Al-Mustafa Billah Shah)

LAWAS, 7 September- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah memulakan "Kembara Kenali Borneo" di Sarawak hari ini selepas menamatkan kembara selama lima hari di Sabah.Baginda berdua serta rombongan selamat tiba di pintu masuk Imigresen, Kastam dan Kuarantin (ICQ) Merapok di sini pukul 6.50 petang tadi.Daerah Lawas menjadi persinggahan pertama Seri Paduka berdua di Sarawak.Sejurus tiba di Merapok, rombongan baginda berdua terus menuju ke Tebingan Sungai Lawas terletak kira-kira 33 kilometer (km) dari pekan Merapok untuk meluangkan masa selama setengah jam bersama rakyat di daerah paling utara di negeri itu.Usai bertemu rakyat di Tebingan Sungai Lawas, Yang di-Pertuan Agong bersama rombongan baginda dijadualkan berangkat negara Brunei Darussalam bagi lawatan tertutup, sebelum meneruskan perjalanan ke lokasi seterusnya di Bumi Kenyalang iaitu bandar raya Miri, Sabtu ini.Konvoi 'Kembara Kenali Borneo' Yang di-Pertuan Agong di Sarawak akan menjelajah ke enam bahagian di Sarawak, melibatkan jarak perjalanan lebih 1,000 km dari Lawas sehingga ke Telok Melano, Kuching.


BRAJ, Jualan Agro Madani bantu kurangkan kos sara hidup rakyat

MUAR, 7 September- Seramai 70 pengunjung Bazar Rakyat Agro Johor (BRAJ) dan Jualan Agro Madani di sini menjadi pelanggan bertuah apabila dapat membeli ayam dan telur dengan harga RM10 melalui jualan “Happy Hour”.

Pengerusi Jawatankuasa Pertanian, Industri Asas Tani dan Kemajuan Luar Bandar negeri, Datuk Zahari Sarip berkata menyasarkan 500 hingga ke 1,000 pengunjung bagi BRAJ di sini.Zahari berkata, penganjuran BRAJ merupakan salah satu inisiatif kerajaan negeri untuk membantu mengurangkan kos sara hidup rakyat."Dan setiap program, contoh hari ini di Muar ini, potongan keseluruhan harga hampir RM17,000. RM17,000 kita belanjakan untuk orang Muar."Keseluruhannya, kita peruntukkan RM1.8 juta untuk program BRAJ fasa dua di kira-kira 115 lokasi bermula Julai 2023 sehingga 2024," katanya ketika ditemui media di Program Bazar Rakyat Agro Johor (BRAJ) dan Jualan Agro Madani di Dewan Serbaguna Kg Kenangan Tun Dr Ismail 1 di sini.Program anjuran Lembaga Pemasaran Pertanian Persekutuan (FAMA) yang bermula pada Isnin akan berakhir esok di Pasar Tani Sungai Abong bermula pukul 7.00 pagi hingga 11.00 pagi.


Liputan 5G capai 68.8% kawasan berpenduduk - Fahmi

SEOUL, 7 September- Pelaburan dalam infrastruktur digital menjadi keutamaan di Malaysia seperti dalam pelaksanaan rangkaian 5G.Menteri Komunikasi dan Digital, Fahmi Fadzil berkata, setakat 31 Ogos lalu, liputan rangkaian 5G di kawasan berpenduduk (CoPA) di Malaysia telah mencecah 68.8%.Tegasnya, asas infrastruktur digital adalah penting untuk menyokong pertumbuhan teknologi yang sedang pesat membangun termasuk kecerdasan buatan, realiti maya dan pengkomputeran awan."Malaysia berada pada landasan tepat untuk mencapai 80% capaian 5G di kawasan berpenduduk menjelang akhir tahun. Setakat 31 Ogos lalu, capaian 5G berada pada sekitar 68.8%."Malaysia antara negara terawal di dunia yang membekalkan 5G menggunakan pendekatan rangkaian borong tunggal. Setelah capaian 80%, model akan beralih kepada pendekatan rangkaian kedua," katanya ketika menyampaikan ucaptama pada GSMA Mobile 360 Asia Pasifik dan Forum Pemimpin Dasar 2023 di sini, Korea Selatan.Setakat suku kedua tahun ini, kira-kira 8.03 juta premis sudah mempunyai akses kepada jalur lebar fiber, manakala 97% daripada semua kawasan berpenduduk mempunyai akses kepada rangkaian 4G.Ekonomi digital dijangka menyumbang 25.5% bersamaan RM382 bilion kepada ekonomi menjelang 2025.


PM Anwar sentuh isu fitnah terhadap agama di Jakarta

JAKARTA, 7 September- Malaysia menyatakan keprihatinan terhadap beberapa isu antaranya situasi di Korea Selatan dengan pelancaran peluru berpandu balistik yang berterusan serta program nuklear, isu tentera Junta di Myanmar, konflik Rusia-Ukraine, kebebasan Palestin dan kebangkitan Islamofobia.Isu berkenaan antara yang disuarakan oleh Perdana Menteri, Datuk Seri Anwar Ibrahim ketika Sidang Kemuncak ASEAN-Asia Timur (EAS) ke-18 di sini.Tambahnya, platform EAS harus digunakan sepenuhnya sebagai mekanisme memperjuangkan hak rakyat dan bersuara dalam isu yang dinyatakan.Ia selaras dengan objektif memelihara keamanan, kemakmuran dan kestabilan di Asia Pasifik."Kami menyeru rakan kongsi kami untuk bekerjasama dengan ASEAN dengan melaksanakan empat bidang utama Tinjauan ASEAN mengenai Indo-Pasifik, kerjasama maritim, ketersambungan, SDG dan kerjasama ekonomi."Kami mengulangi pendirian bahawa fitnah mana-mana agama adalah pelanggaran hak asasi manusia dan merendahkan hak untuk beragama serta kepercayaan. "Menerusi forum ini dengan kehadiran semua pemimpin terkemuka, kita mesti mencuba dan menyelesaikan masalah ini," katanya.Tambah Anwar, Malaysia menolak konflik ketenteraan di Ukraine dan menggesa agar dialog dilakukan demi mencari penyelesaian segera.Mengenai isu di Myanmar pula beliau berkata, keengganan Junta tentera negara tersebut untuk berbincang telah menyukarkan usaha pendamaian, sekali gus memberi kesan kepada negara jiran dengan kemasukan ramai pelarian.

"Bukan hanya Bangladesh, tetapi juga Malaysia, kami terpaksa berdepan dengan kemasukan 200,000 orang pelarian," katanya.Perdana Menteri turut menyentuh tentang serangan berterusan Israel terhadap rakyat Palestin dan kebimbangan Malaysia mengenai peningkatan fasisme dan Islamophobia di serata dunia.


Elak gangguan bekalan beras, setiap pembelian dihadkan 100kg

SERDANG, 7 September- Kementerian Pertanian dan Keterjaminan Makanan (KPKM) menetapkan had pembelian maksimum 100 kilogram (kg) beras putih tempatan bagi setiap individu atau syarikat berkuat kuasa serta-merta.

Ketua Pengarah Kawalselia Padi dan Beras, Datuk Azman Mahmood berkata, langkah itu dilaksana bagi mengelakkan sebarang gangguan bekalan beras dalam negara.Keputusan itu dibuat berdasarkan hasil 900 pemeriksaan menerusi OPS Jamin di seluruh negara."Kita buat OPS Jamin secara berkala, sehingga ke daerah-daerah. Ada kekurangan beras putih (dan) kita dapati ada peniaga-peniaga membeli (sehingga) 500 hingga 700 kilogram beras putih dalam satu masa."Sebab itu kita buat sekatan bermula hari ini, mengikut peraturan, setiap orang hanya boleh beli 10 kampit (beras putih tempatan) atau 100 kilogram sahaja," katanya dalam sidang media selepas menghadiri Sesi Dialog Belanjawan 2024 KPKM Bersama Pemain Industri/Pihak Berkepentingan Di Bawah Sektor Padi dan Beras di MARDI di sini.

Azman menjelaskan, penetapan itu dibuat mengikut Peraturan 10(1)(b) Peraturan-Peraturan Kawalan Padi dan Beras (Pelesenan Pemborong dan Peruncit) 1996.

Berita berkaitan:KPKM beri jaminan harga beras tempatan masih terkawal


Kes gangguan seksual menurun, namun bimbang jika ada tidak dilapor

KOTA BHARU, 7 September- Kementerian Pembangunan Wanita Keluarga dan Masyarakat (KPWKM) melahirkan rasa sangsi dengan penurunan kes gangguan seksual daripada 506 kes kepada 477 kes yang dilaporkan tahun lalu.

Menterinya, Datuk Seri Nancy Shukri berkata, walaupun angka gangguan seksual menurun, namun beliau bimbang sekiranya ada mangsa atau ahli keluarga tidak membuat laporan polis kerana malu atau takut.Masyarakat tidak harus berasa mempunyai perasaan itu kerana terdapat undang-undang untuk melindungi mangsa gangguan seksual iaitu Akta Antigangguan Seksual 2022."Kes dilaporkan meningkat daripada 378 kes pada tahun 2020 dan seterusnya meningkat pada 506 kes pada tahun 2021 dan sedikit penurunan pada 2022 iaitu kepada 477 kes."(Bagaimanapun), saya masih lagi sangsi kerana belum tahu, mungkin ramai yang tidak melaporkan," katanya pada sidang media selepas merasmikan Program Jerayawara Kasih KPWKM @ Advokasi Antigangguan Seksual di sini.Tambah beliau, ibu bapa perlu mendidik anak dengan pengertian sebenar gangguan seksual, anggota badan mana boleh dipegang atau dilarang serta percakapan yang sesuai atau tidak.Nancy turut mencadangkan agar pihak berwajib dapat meningkatkan hukuman untuk kes gangguan seksual.


KPKM beri jaminan harga beras tempatan masih terkawal

SERDANG, 7 September- Kementerian Pertanian dan Keterjaminan Makanan (KPKM) memberi jaminan harga beras tempatan masih terkawal di pasaran ketika ini, meskipun terdapat dakwaan kenaikan harga beras putih import.Jelas Menterinya, Datuk Seri Mohamad Sabu, bekalan beras juga masih mencukupi untuk tempoh lebih enam bulan keperluan rakyat.Ulas beliau, tindakan manipulasi beras itu hanya sekadar spekulasi kerana tiada aduan rasmi diterima kementerian."Harga beras tempatan tidak naik, (ia) kekal dengan RM26 sekampit atau RM2.60 sekilogram."(Manakala) beras import bergantung kepada pasaran, (tetapi) masih terkawal. Insya-Allah, terkawal dan mencukupi, katanya dalam sidang media selepas menghadiri Sesi Dialog Belanjawan 2024 KPKM Bersama Pemain Industri/Pihak Berkepentingan Di Bawah Sektor Padi dan Beras di MARDI di sini.Sementara itu, Ketua Pengarah Kawalselia Padi dan Beras, Datuk Azman Mahmood berkata, dakwaan memanipulasi bekalan beras putih tempatan dengan menukarkan bungkusannya kepada kampit beras import adalah andaian semata-mata.

"Itu andaian daripada orang ramai, mengatakan perkara itu (manipulasi) berlaku. Sebenarnya tiada aduan rasmi daripada orang ramai, walaupun (daripada individu) yang buat (kandungan) TikTok (mengenai isu tersebut)

"Dia tidak membuat aduan rasmi (tentang) kilang dan lokasi di mana (manipulasi) berlaku. (lnidividu) yang bercakap tentang tukar kampit ini pun sudah 10 tahun tidak ada kilang dan (dia) merupakan antara yang berhutang dengan BERNAS (Padiberas Nasional Bhd) yang telah kita selesaikan sebenarnya."Sepatutnya dia membantu kerajaan supaya tidak merugikan dan meresahkan rakyat. Sebenarnya perkara itu tidak berlaku (manipulasi)," katanya dalam sidang media sama.Mengulas lanjut, Azman berkata, pihaknya juga tidak teragak-agak mengambil tindakan terhadap pihak yang membuat dakwaan tidak berasas itu.


Karnival Ragbi Johor 2023 himpunkan 96 sekolah

JOHOR BAHRU, 7 September- Sebanyak 96 buah sekolah bakal beraksi pada Karnival Ragbi Johor 2023 yang akan berlangsung selama tiga hari bermula 15 hingga 17 September ini. Karnival yang memasuki edisi ke -11 itu, buat julung kalinya diadakan di Stadium Ragbi Johor, Mount Austin, Johor Bahru. Presiden Kesatuan Ragbi Johor, Datuk Mohd Noorazam Datuk Osman berkata, empat kategori dipertandingkan.Antara pasukan yang bakal bertanding adalah Sekolah Sukan Negeri Tun Hussein Onn, Maktab Sultan Abu Bakar, Sekolah Dato Abdul Razak (NS) dan lain- lain lagi. "Sebanyak 96 pasukan akan bertanding yang melibatkan kategori piala umur bawah 16 tahun dan bawah 14 tahun serta bawah 11 tahun bagi kategori lelaki yang mana pada kategori 16 dan 14 akan bermain 'tackle rugby'."Untuk kategori perempuan pula ada kategori piala Milo bawah 16 tahun yang akan bermain secara 'touch rugby'"katanya.Beliau ditemui semasa Sidang Media Penganjuran Karnival Ragbi Johor 2023 Edisi Ke-11 Di Berjaya Waterfront Johor Bahru.

(Majlis Sidang Media dan Pengenalan Penaja Karnival Ragbi Johor 2023)


NX3 Games berhasrat lebarkan 'sayap' ke Malaysia - Fahmi

KUALA LUMPUR, 7 September- Syarikat permainan video Korea Selatan, NX3 Games, berhasrat untuk melebarkan sayap ke Malaysia, sekali gus bakal menjadi negara kedua selepas Amerika Syarikat sebagai destinasi pelaburan syarikat berkenaan.

Menteri Komunikasi dan Digital Fahmi Fadzil berkata, tiga unit akan menjadi fokus oihak itu di Malaysia iaitu unit penerbitan permainan, unit penyelidikan dan pembangunan, serta unit rekaan kandungan."Insya-Allah, Malaysia bakal menjadi negara kedua yang dipilih mereka sebagai destinasi pelaburan."Setakat ini, syarikat Korea Selatan ini hanya melebarkan sayap mereka ke Amerika Syarikat," kata Fahmi menerusi Facebooknya.Komitmen itu dizahirkan oleh pengurusan NX3 Games sempena lawatan kerja Fahmi ke ibu pejabat syarikat permainan video tersebut di Seoul, Korea Selatan."Alhamdulillah, satu lagi potensi pelaburan ekonomi digital diterima. Kali ini daripada syarikat permainan video Korea Selatan."Pagi ini, saya melawat pejabat NX3 Games dan diraikan oleh Ketua Pegawai Eksekutif mereka, Henry Choi," katanya.Jelas Fahmi, perbincangan itu juga termasuk kerjasama antara NX3 Games dengan Malaysia Digital Economy Corporation (MDEC).

"NX3 Games turut beri komitmen untuk sertai program Level Up KL anjuran MDEC yang akan dijalankan Oktober ini untuk menunjukkan komitmen kerjasama," katanya.Sementara itu, Fahmi juga mengadakan lawatan ke syarikat gergasi permainan video Korea Selatan, Smilegate, yang turut berhasrat untuk mengukuhkan kerjasama mereka di Malaysia."Saya mengadakan perbincangan dengan pengurusan tertinggi Smilegate yang diketuai oleh Ketua Pegawai Eksekutif mereka, Sung Joon Ho," katanya.Dalam perbincangan tersebut, beliau mengajak Smilegate untuk memilih Malaysia sebagai destinasi pelaburan sekiranya ingin mengembangkan perniagaan mereka."Setakat ini, Smilegate mempunyai hubungan kerjasama yang kukuh dengan MDEC dan turut bertemu ketika persidangan Game Developers Conference 2023, baru-baru ini."Insya-Allah, usaha sama ini akan diteruskan sekali gus melonjakkan lagi sektor ekonomi digital di Malaysia," katanya.


Peruntukan perolehan peralatan STEM jadi fokus KPM dalam bajet 2024

(Menteri Pendidikan, Fadhlina Sidek menghadiri Majlis Penutupan PertandinganRobotik Kebangsaan ( NRC) di Dewan Sultan Ibrahim, UTHM Batu Pahat)

BATU PAHAT, 7 September- Peruntukan perolehan peralatan bagi pendidikan sains, teknologi, kejuruteraan dan matematik (STEM) dan robotik akan menjadi fokus Kementerian Pendidikan Malaysia (KPM) dalam inisiatif belanjawan akan datang. Peruntukan mengenainya akan diperhalusi selaras keperluan semasa sebagai langkah memperkasa usaha dalam perkembangan pendidikan berimpak tinggi sekaligus membudayakan STEM sebahagian hala tuju negara. Menteri Pendidikan, Fadhlina Sidek berkata  menerusi belanjawan 2023, KPM memperuntukan RM5.8 juta bagi perolehan peralatan STEM dan robotik kepada 320 sekolah di seluruh negara. Beliau terdahulu menghadiri Majlis Penutupan Pertandingan Robotik Kebangsaan ( NRC) di Dewan Sultan Ibrahim, Universiti Tun Hussein Onn Malaysia (UTHM) Batu Pahat.NRC yang dilaksana secara bersemuka tahun ini melibatkan penyertaan 1,875 pasukan terdiri daripada 5,625 murid sekolah rendah dan menengah. Tujuh pasukan terbaik akan menyertai World Robot Olympaid International di Panama, dari 7 hingga 9 November depan. Selain itu,  KPM turut menghantar tiga lagi pasukan bagi penyertaan peringkat antarabangsa di Singapura, Denmark dan Bangkok, Thailand.

(Menteri Pendidikan, Fadhlina Sidek menghadiri Majlis Penutupan Pertandingan Robotik Kebangsaan ( NRC) di Dewan Sultan Ibrahim, UTHM Batu Pahat)


India disaran kongsi kejayaan luar biasa penembusan digital terutama di luar bandar

(Sidang Kemuncak ASEAN-India ke-20 yang dihadiri Perdana Menteri India, Narendra Modi)

JAKARTA, 7 September- Kejayaan luar biasa India menerusi penembusan digital di kawasan luar bandar harus dikongsi bersama negara ASEAN.Perdana Menteri, Datuk Seri Anwar Ibrahim berkata, ini penting agar ia dapat menyumbang kepada kejayaan bersama negara-negara ASEAN."Kejayaan luar biasa India dalam penembusan digital di luar bandar adalah sesuatu yang mesti kami kongsikan. Dikala dalam keadaan kewangan perbankan digital yang sangat kompleks ini dan secara amnya menembusi ke dalam golongan miskin luar bandar dan kawasan tengah. Dan saya fikir walaupun ia tidak diringkaskan dalam cadangan awal ASEAN, tetapi saya pasti merasakan isu ini perlu diterokai oleh India dan boleh menyumbang secara besar-besaran kepada kejayaan kita bersama," katanya.Selain itu, Anwar turut mahu ASEAN dan India berusaha ke arah penyelesaian ASEAN Trade In Goods Agreement (AITIGA) pada 2025 supaya dapat memanfaatkan potensi makanan dalam hubungan ekonomi. Beliau percaya ASEAN boleh memanfaatkan kepakaran luas India dalam pertanian, khususnya dalam perbadanan pertanian pintar. Menyentuh mengenai cabaran konflik terhadap penglibatan geopolitik, Anwar berkata ASEAN dan India harus terus menggunakan hubungan baik dengan negara lain untuk menggalakkan dialog dan kerjasama secara aman kepada isu Laut China Selatan.


Anak syarikat tidak berdaya maju akan ditutup - Ab Rauf

MELAKA, 7 September - Kerajaan Negeri Melaka akan menghentikan perkhidmatan anak syarikat yang tidak berdaya maju dan tidak mengembalikan keuntungan kepada kerajaan negeri.Ketua Menteri, Datuk Seri Ab Rauf Yusoh berkata, Petunjuk Prestasi Utama (KPI) kesemua 67 anak syarikat kini sedang dinilai.Anak syarikat yang tidak mampu membayar gaji pekerja juga akan ditutup."Petunjuk Prestasi Utama (KPI) dia mesti dapat di peringkat sekurang-kurangnya dia boleh bayar gaji sendiri, dia boleh menjalankan perniagaan dia sendiri, tidak bergantung pada suntikan modal kerajaan negeri. Mana-mana anak syarikat yang datang...minta suntikan modal sebab bulan ini tidak boleh bayar gaji kita tahu lah dia tak lepas KPI," kata Ab Rauf, di sini.

(Ketua Menteri Melaka, Datuk Seri Ab Rauf Yusoh bercakap kepada pemberita selepasBengkel Pemantapan Prestasi Kewangan dan Tadbir Urus bagi Pengurusan Tertinggi Agensi dan Anak-anak Syarikat Kerajaan Negeri Melaka di Bandaraya Melaka)

Tambahnya, sebelum ini anak syarikat yang didapati tidak berdaya maju telah diberi peluang membentangkan rancangan perniagaan mereka, namun sekiranya tiada perkembangan, ia terpaksa ditutup dan tenaga kerja akan dipindahkan kepada anak syarikat yang memerlukan.


Kembara Kenali Borneo: Agong, Permaisuri melawat Kampung Kebudayaan Koisaan

PENAMPANG, 7 September- Yang Dipertuan Agong, Al Sultan Abdullah Ri'ayatuddin dan Raja Permaisuri Agong, Tunku Azizah Aminah Maimunah Iskandariah berkenan mencemar duli melawat Kampung Kebudayaan Koisaan di Penampang.Turut menyambut ketibaan baginda berdua,  Huguon Siou Kadazan Dusun, Tan Sri Joseph Pairin Kitingan, Timbalan Ketua Menteri, Datuk Seri Panglima Dr Joachim Gunsalam, Ahli Parlimen Penampang yang juga Menteri Pembangunan Keusahawanan dan Koperasi, Datuk Ewon Benedict serta para pemimpin KDCA.Turut hadir, Timbalan Perdana Menteri, Datuk Seri Fadillah Yusof dan Timbalan Ketua Menteri merangkap Menteri Kerja Raya, Datuk Shahelmey Yahya.Tuanku berdua kemudiannya meluangkan masa melawat rumah rumah budaya di  KDCA. Baginda turut mencuba makanan tradisi iaitu masakan bosou ikan sungai yang dimasak Tunku Azizah.Baginda juga berkenan menyantap ambuyat cecah bambangan di rumah tradisi suku kaum Tatana.Tuanku turut mencemar duli mencuba permainan tradisi melastik.Sementara itu anakandanya turut mencuba tarian Lansaran yang merupakan tarian traditional suku kaum Murut.Bersempana lawatan ke rumah budaya KDCA, baginda berdua turut diraikan dalam majlis santapan bersama masyarakat.Baginda berdua dipersembahkan tarian dan nyanyian oleh suku kaum Kadazan Dusun.Lawatan ke perkampungan budaya merupakan sebahagian daripada persinggahan baginda berdua bersempena Kembara Kenali Borneo.Tuanku berdua kemudiannya meneruskan kembara ke Papar, Beaufort dan Sipitang sebelum ke Sarawak.


Rosmah mohon batal 17 pertuduhan elak cukai, pengubahan wang haram

KUALA LUMPUR, 7 September- Mahkamah Tinggi menetapkan 13 Disember ini untuk mendengar permohonan Datin Seri Rosmah Mansor membatalkan 12 pertuduhan pengubahan wang haram dan lima pertuduhan pengelakan cukai yang dihadapinya.Hakim K. Muniandy menetapkan tarikh selepas peguam Rosmah, Datuk Firoz Hussein Ahmad Jamaluddin memaklumkan permohonan tersebut telah difailkan semalam.Rosmah memohon dilepas dan dibebaskan daripada kesemua 17 pertuduhan.Menerusi afidavit sokongan yang difailkan bersama notis usul, beliau mendakwa pertuduhan dikenakan ke atasnya tanpa asas, defektif dan tidak mendedahkan sebarang kesalahan dalam undang-undang.Rosmah sedang dibicarakan atas 12 pertuduhan pengubahan wang haram membabitkan lebih RM7 juta, dan lima tuduhan gagal mengisytihar pendapatan kepada Lembaga Hasil Dalam Negeri (LHDN) antara 2013 hingga 2018.Perbicaran bermula 24 Ogos lalu dan dua saksi telah dipanggil memberi keterangan.Bagi pertuduhan pengubahan wang haram, Rosmah didakwa mengikut Seksyen 4(1)(a) Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram 2001 yang boleh dihukum mengikut Seksyen 4(1) akta sama.Pertuduhan berkaitan LHDN pula, ia difailkan berlandaskan beliau gagal memfailkan pulangan yang diperlukan bawah Seksyen 77 (1) Akta Cukai Pendapatan, 1967 (Akta 53) yang bertentangan dengan seksyen 112 Akta Cukai Pendapatan 1967.Jika sabit kesalahan, hukuman penjara maksimum 15 tahun dan denda tidak kurang lima kali ganda jumlah atau nilai hasil daripada aktiviti haram atau peralatan kesalahan itu pada masa kesalahan itu dilakukan atau RM 5 juta, atau mana lebih tinggi.


Banjir kilat Raub pulih

KUANTAN, 7 September- Banjir kilat yang melanda daerah Raub dan Jerantut pada malam selasa lalu kini pulih selepas 69 orang penduduk yang ditempatkan di tiga pusat pemindahan sementara (PPS) dibenarkan pulang ke kediaman-masing-masing pagi tadi. Menurut satu kenyataan yang dikeluarkan oleh Angkatan Pertahanan Awam Malaysia (APM) Pahang, Dua PPS di daerah Raub iaitu PPS Surau Kampung Peruas dan PPS Balairaya Kampung Pamah Rawas telah ditutup pada sepenuhnya pada pukul 10.00 pagi tadi. Sementara, sebuah PPS lagi di daerah Jerantut iaitu PPS Balairaya Kampung Sempadan, Hulu Cheka telah ditutup pada pukul 9.00 pagi tadi. Kerja-kerja pembersihan di PPS dan kediaman penduduk yang dinaiki air juga selesai dijalankan oleh agensi terlibat.


Landasan Berkembar Elektrik Gemas-Johor Bahru kini siap 92 peratus

(Pembinaan landasan berkembar ini terjejas seketika susulan pandemik COVID-19)

KLUANG, 7 September- Pembinaan Landasan Keretapi Berkembar Elektrik Gemas-Johor Bahru sepanjang 192 kilometer kini telah siap 92 peratus.Menurut Menteri Pengangkutan, Anthony Loke, ia dijangka siap menjelang tahun 2025 dan bakal beroperasi pada tahun sama.Katanya, beberapa masa diperlukan bagi menyiapkan sepenuhnya projek itu dan melakukan ujian percubaan." Ada terlewat tetapi sekarang ini dia telah 'back on track' jadi projek ini memang kita harap dapat dipersiapkan dalam kadar segera supaya landasan ini dapat menghubungkan antara Johor Bahru sampai bukan sahaja Kuala Lumpur tapi hingga sampai sehingga ke Padang Besar ," katanya.

Beliau berkata demikian selepas merasmikan Majlis Menandatangani Memorandum Persefahaman Kerjasama Strategik Antara Perbadanan Aset Keretapi, Majlis Perbandaran Kluang, Sipp-YTL JV dan Think City Sdn Bhd Bagi pembinaan Kluang Railway Linear Park di Kluang, Johor.Pembinaan landasan berkembar itu sebelum ini terjejas seketika susulan pandemik COVID-19.Laluan landasan Keretapi Berkembar Elektrik Gemas-Johor Bahru melibatkan 11 stesen melalui pekan-pekan kecil Johor yang dijangka hanya mengambil masa 3 jam 30 minit dari Kl Sentral ke Johor Bahru.Dalam perkembangan lain, Anthony memaklumkan bahawa pihaknya telah meluluskan lesen operasi sementara kepada syarikat bas untuk menambah perjalanan tambahan ulang alik Singapura Johor Bahru untuk PRK Parlimen Pulai dan Dewan Negeri Simpang Jeram, Sabtu ini.Beliau berkata ia melibatkan penyediaan 10 buah bas bagi melancarkan perjalanan selain mengurangkan kesesakan di Kompleks Kastam, Imigresen dan Kuarantin, Bangunan Sultan Iskandar dan Kompleks Sultan Abu Bakar, Johor Bahru."Untuk pilihan Raya mmg Kita juga dapat permohonan dari syarikat bas utk tambah trip diantara sgpore diberikan lesen operasi sementara jadi Kita telah luluskan melalui apad. Ada bas yg disediakan oleh pihak syarikat bas utk elakkan lebih byk kereta sy nasihati pengundi balik smpg JERAM Dan Pulai utk gunakan pengangkutan awam, perkhidmatan bas tambahan disediakan," katanya.Dalam perkembangan sama, Exco Kerja Raya, Pengangkutan dan Infrastruktur Negeri Johor, Mohamad Fazli Mohamed Salleh berkata, pihaknya meminta Jabatan Imigresen membuka semua kaunter sepanjang tempoh dua minggu ini."Kita dah siarkan cadangan masa untuk mereka masuk sebab aliran keluar masuk memang ramai cuma kita bagi cadangan. Komitmen kita adalah untuk memastikan semua lorong kaunter dibuka dan kita juga akan bagi cadangan bila yang 'off pick' untuk mereka lalu," katanya.Dijangkakan sebanyak 30 peratus daripada 166, 653 pengundi  di Parlimen Pulai dan 40,379 orang bagi Dun Simpang Jeram merupakan mereka yang bekerja di Singapura.


PM hadir mesyuarat hari terakhir Sidang Kemuncak ASEAN ke-43

JAKARTA, 7 September- Perdana Menteri, Datuk Seri Anwar Ibrahim mengetuai delegasi rakyat Malaysia menghadiri mesyuarat pada hari terakhir Sidang Kemuncak ASEAN ke-43, hari ini.Sidang kemuncak yang diketuai Presiden Indonesia Joko Widodo di Pusat Konvensyen Jakarta dimulakan dengan penyertaan dalam Sidang Kemuncak ASEAN-India ke-20 yang dihadiri Perdana Menteri India Narendra Modi.Datuk Seri Anwar mengambil bahagian dalam tiga sidang kemuncak lain iaitu Sidang Kemuncak Asia Timur ke-18, Sidang Kemuncak ASEAN-Australia ke-3 dan Sidang Kemuncak ASEAN-Pertubuhan Bangsa-Bangsa Bersatu (PBB) ke-13.Beliau kemudian mengadakan tiga mesyuarat dua hala dengan Setiausaha Agung PBB Antonio Guterres, Presiden Bangladesh Mohammed Shahabuddin, dan Perdana Menteri Timor Leste Kay Rala Xanana Gusmao.Selepas itu beliau akan menghadiri Majlis penutupan yang menyaksikan penyerahan rasmi jawatan Pengerusi ASEAN kepada Laos sebelum pulang ke Malaysia.Turut hadir Menteri Luar Negeri Datuk Seri Dr Zambry Abdul Kadir; Menteri Pelaburan, Perdagangan, dan Industri Tengku Datuk Seri Zafrul Abdul Aziz; dan Ketua Setiausaha Kementerian Luar Datuk Amran Mohamed Zin.


Dua individu maut, kereta bertembung lori kontena

KUALA LUMPUR, 7 September - Sebuah kereta terbakar selepas bertembung dengan sebuah lori kontena, meragut dua nyawa.Kejadian berlaku di Jalan Kuala Garing, Rawang di sini, awal pagi tadi.Penolong Pengarah Bahagian Operasi Jabatan Bomba dan Penyelamat Selangor Ahmad Mukhlis Mukhtar dalam kenyataan berkata, sepasukan anggota dari Balai Bomba dan Penyelamat Rawang dikerahkan ke lokasi kejadian selepas menerima panggilan kira-kira pukul 3.53 pagi.Beliau berkata setibanya di lokasi, pasukan bomba mendapati dua mangsa yang rentung melibatkan seorang lelaki dan seorang wanita tempatan masing-masing berusia 26 dan 23 tahun.Kebakaran itu mengakibatkan kereta terbabit terbakar 70 peratus manakala lori kontena terbakar 50 peratus.Ahmad Mukhlis berkata pemandu lori kontena itu selamat selepas sempat keluar dari kenderaan tersebut.


Suspek tunjuk 'anu' diberkas

(Tangkap layar video tular menunjukkan seorang lelaki membuka zip seluar dan menunjukkan kemaluan ke arah seorang wanita)

BUKIT MERTAJAM, 7 September- Polis daerah Seberang Perai Tengah berjaya menahan seorang lelaki yang menunjukkan kemaluannya terhadap seorang wanita di parkir sebuah restoran di Pusat Pernigaan Alma.Ketua Polis Daerah Seberang Perai Tengah (SPT), ACP Tan Cheng San berkata, suspek berusia 50-an itu ditahan di Jalan Aston kira-kira pukul 3.30 petang semalam.“Suspek akan dibawa ke mahkamah hari ini bagi mendapatkan perintah reman dan kes disiasat mengikut Seksyen 509 Kanun Keseksaan dan Seksyen 14 Akta Kesalahan Kecil 1955,” katanya menerusi kenyataan media.Isnin lalu media melaporkan polis memburu seorang lelaki bagi membantu siasatan berhubung kejadian menunjukkan kemaluannya terhadap seorang wanita di kawasan terbabit.Menurut ACP Tan, pihaknya mengesan satu video tular di media sosial berhubung insiden itu yang dimuat naik di twitter 'MalaysiaVirall' pada Ahad.“Berdasarkan siasatan suspek datang dengan menunggang motosikal jenis Yamaha 135 LC dengan nombor pendaftaran palsu tiba-tiba menghampiri sebuah kereta dipandu wanita tempatan.“Suspek yang identitinya tidak dikenali kemudian membuka zip seluar dan menunjukkan kemaluan ke arah wanita terbabit sebelum beredar,"jelasnya.

(Ketua Polis Daerah Seberang Perai Tengah, ACP Tan Cheng San)


Permudah syarat OKU sertai TVET beri sinar baharu buat golongan istimewa

SEREMBAN, 7 September- Mempertimbang semula syarat kelayakan bagi memudahkan golongan orang kurang upaya (OKU) menyertai Program TVET memberi sinar buat golongan itu.Menurut Exco Pendidikan dan Modal Insan Negeri Sembilan, Datuk Ismail Lasim, golongan OKU perlu diberi peluang untuk memanfaatkan program yang mencatatkan kebolehpasaran tinggi."Yang boleh bagi peluang kita mesti bagi peluang tinggal lagi kita kena ambil kira kekurangan mereka sebab syarat TVET kepada anak OKU ini tak boleh sama dengan pelajar biasa mereka ada kekurangan, jadi ini semua yang saya rasa kita kena pertimbangkan semula supaya lebih ramai generasi anak- anak kita ni yang walaupun mereka anak istimewa tapi mereka juga berpeluang seperti anak lain untuk terlibat sama dengan program TVET ni," katanya.

(Exco Pendidikan dan Modal Insan Negeri Sembilan, Datuk Ismail Lasim)

Beliau berkata demikian selepas sesi temubual bersama NEGERI fm di Kompleks Penyiaran Tuanku Muhammad, Seremban.Ahad lepas, Perdana Menteri, Datuk Seri Anwar Ibrahim ketika menjawab soalan dalam Program 'Temu Anwar' di Universiti Teknologi Malaysia (UTM) di Skudai, Johor berkata, kerajaan akan menimbang semula syarat kelayakan bagi golongan OKU mengikuti program TVET untuk memudahkan mereka menyertai bidang itu.


GSMA M360 APAC: Forum Pemimpin Dasar 2023 fokus bina negara digital inklusif

SEOUL, 7 September- Membina sebuah negara yang bersifat digital inklusif akan menjadi topik perbincangan utama dalam kalangan penggubal dasar semasa Forum Pemimpin Dasar 2023 di acara GSMA M360 APAC di Korea Selatan hari ini.Menteri Komunikasi dan Digital Fahmi Fadzil selaku ketua delegasi Malaysia, dijadual menyampaikan ucaptama pada acara dua hari itu yang diadakan di Hotel Westin Joshun di sini.Sesi itu juga akan menampilkan perbincangan panel mengenai strategi oleh kerajaan di seluruh dunia untuk membina negara yang bersifat digital inklusif -- menjana usaha bersepadu bagi menyepadukan teknologi digital, kesalinghubungan dan perkhidmatan ke dalam setiap sektor ekonomi.Visinya adalah bagi mencapai pertumbuhan ekonomi yang mampan dan inklusif dengan meletakkan digital sebagai nadi pembangunan negara dan sosio-ekonomi.Di luar acara itu, Malaysia Digital Economy Corporation (MDEC) akan mengetuai sesi dengan syarikat permainan Korea Selatan, iaitu NX3 Games dan Smilegate, untuk membincangkan kemungkinan kerjasama dalam industri permainan.MDEC kini sedang berbincang dengan NX3 Games untuk menubuhkan sebuah studio di Malaysia dan berhubung dengan studio Malaysia untuk kerja-kerja penyumberan luar dan universiti untuk pengambilan tenaga kerja.Sementara itu, Smilegate berminat untuk menggabungkan harta intelek Malaysia pada platform penerbitan mereka dan berminat untuk bekerjasama atau melabur dalam syarikat pembangunan permainan Malaysia serta meneroka kemungkinan untuk menubuhkan studio pembangunan Smilegate di Malaysia.- BERNAMA

(Menteri Komunikasi dan Digital Fahmi Fadzil)


Kembara Kenali Borneo akhiri jelajah di Sabah pada hari kelima

PENAMPANG, 7 September- Kembara Kenali Borneo yang memasuki hari kelima merupakan hari terakhir konvoi berkenaan menjelajah Sabah sebelum bergerak ke Sarawak dijadualkan petang ini.Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Azizah Aminah Maimunah Iskandariah dijadual berangkat pada Majlis Santapan Pagi Bersama Rakyat dan melawat Persatuan Kebudayaan Kadazadusun (KDCA) di sini.Seri Paduka berdua kemudian dijadual meneruskan perjalanan ke Masjid Sahabat di Sindumum, Sipitang untuk Majlis Santapan Tengah Hari Bersama Rakyat, sebelum berangkat melintasi sempadan Sabah-Sarawak.Pasangan Diraja dan konvoi itu dijadual berangkat ke Lawas Waterfront di Lawas, Sarawak sebelum bergerak ke Brunei mengakhiri hari kelima kembara berkenaan hari ini.Kembara Kenali Borneo dari 3 hingga 13 Sept bermula di Tawau, Sabah dan berakhir di Telok Melano, Sarawak sejauh 2,154 kilometer menelusuri Lebuhraya Pan Borneo yang menghubungkan Sabah, Sarawak serta Brunei.- BERNAMA


SUKANUN mampu bentuk warga kerja cemerlang, berdisiplin- Raja Muda Perlis

ARAU, 7 September- Seramai 5,801 atlet mewakili 59 buah kontinjen dari seluruh negara beraksi dalam Sukan Badan Berkanun (SUKANUN) Malaysia 2023 edisi ke-12 dari 4 hingga 9 September 2023 di Perlis. Jumlah itu merupakan antara penyertaan terbesar dicatatkan dalam penganjuran SUKANUN yang tujuan asalnya adalah memupuk serta mengeratkan hubungan di antara warga badan-badan berkanun seluruh Malaysia selain menjadi medan untuk mengetengahkan bakat sukan negara.   Raja Muda Perlis, Tuanku Syed Faizuddin Putra Jamalullail bertitah, penglibatan aktif warga kerja dalam bidang sukan perlu diberikan sokongan padu agar negara kita terus kekal kompetitif di rantau ini.Titah baginda, penganjuran SUKANUN 2023 di Perlis amat dialu-alukan kerana ia dapat menjadi sebahagian daripada inisiatif untuk memperkenalkan keunikan dan keindahan negeri Perlis kepada masyarakat luar. "Sukan adalah sebahagian daripada agenda nasional yang mampu menyemarakkan semangat patriotik dan perpaduan dalam kalangan masyarakat. Karnival sukan seperti SUKANUN ini akan mampu membentuk warga kerja menjadi lebih cemerlang, berdisiplin tinggi dan mempunyai semangat kerjasama yang utuh. "Disamping itu, pembudayaan sukan bukan sahaja dapat melahirkan warga kerja yang mempunyai tubuh badan yang sihat dan minda yang cergas malah mampu menjadi pemangkin ke arah mutu perkhidmatan yang lebih tinggi,"katanya. Baginda bertitah ketika merasmikan Karnival SUKANUN 2023 di Kompleks Sukan Tuanku Syed Faizuddin Putra, UiTM Cawangan Perlis. Tuanku Syed Faizuddin yang diiringi Raja Puan Muda Perlis Tuanku Dr. Hajah Lailatul Shahreen Akashah Khalil turut berkenan untuk menyempurnakan nyalaan obor sebagai simbolik perasmian SUKANUN 2023 dan seterusnya berfoto kenangan bersama 59 kontinjen yang mengambil bahagian serta urusetia dan para sukarelawan.

(Tuanku Syed Faizuddin dan Tuanku Dr. Hajah Lailatul Shahreen bersama kontinjen UNIMAP)


Tolak perbezaan demi masa depan negara yang gemilang - Agong

(Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah)

KOTA KINABALU, 7 September- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah bertitah kesatuan yang jitu antara Semenanjung Malaysia, Sabah dan Sarawak merupakan kekuatan utama membentuk negara Malaysia.Justeru, baginda mengajak seluruh rakyat bersama-sama berusaha mempertahankan kesatuan itu dan menolak segala perbezaan, selain menghayati sejarah kemerdekaan dan pembentukan Malaysia demi masa depan negara yang gemilang.Al-Sultan Abdullah bertitah pada Majlis Santapan Malam Kerajaan Negeri Sabah Sempena Kembara Kenali Borneo di Pusat Konvensyen Antarabangsa Sabah, di Kota Kinabalu, malam tadi.Berangkat sama Raja Permaisuri Agong Tunku Azizah Aminah Maimunah Iskandariah.Turut hadir, Yang Dipertua Negeri Sabah Tun Juhar Mahiruddin, Timbalan Perdana Menteri Datuk Seri Fadillah Yusof, Ketua Menteri Sabah Datuk Seri Hajiji Noor dan Speaker Dewan Undangan Negeri Sabah Datuk Seri Kadzim Haji M. Yahya.

(Al-Sultan Abdullah dan Tunku Azizah berkenan berangkat pada Majlis Santapan Malam Kerajaan Negeri Sabah di SICC malam tadi/ BERNAMA)

Al-Sultan Abdullah bertitah keberangkatan baginda ke Sabah juga diharap dapat membina jambatan silaturahim yang berupaya mengukuhkan ikatan perpaduan antara Sabah dan Sarawak dengan Semenanjung.Yang di-Pertuan Agong bertitah sepanjang perjalanan Kembara Kenali Borneo, Seri Paduka berdua mengenali budaya pelbagai etnik, makanan tradisi, alat muzik tempatan dan tarian tradisional masyarakat Sabah.Titah baginda, keharmonian rakyat di Sabah yang wujud di sebalik kepelbagaian adalah simbol kepada perpaduan di negara ini dan wajar dijadikan teladan.Seri Paduka turut menzahirkan ucapan terima kasih kepada semua rakyat Sabah yang sentiasa dekat di hati, atas kesudian menerima kunjungan Seri Paduka berdua dalam Kembara Kenali Borneo.Selain itu, Yang di-Pertuan Agong juga menzahirkan ucapan terima kasih kepada Tun Juhar, Kerajaan Negeri Sabah, agensi kerajaan negeri dan Persekutuan yang menjayakan Kembara Kenali Borneo."Saya dijemput selalu di Kota Kinabalu dan Kuching, tetapi di luar ini tidak pernah jejak, jadi saya fikir umur pun dah meningkat saya cuba melihat dan kenal rakyat pelosok Sabah. Saya jumpa, salam rakyat hulur tangan tanpa mengira latar belakang kerana bagi saya semua sama, kita rakyat Malaysia," titah baginda.Al-Sultan Abdullah turut berkongsi cerita lucu sepanjang kembara itu apabila ada rakyat yang memanggil Seri Paduka dengan nama 'pakcik Agong', dan 'abang Agong', malah memanggil Tunku Azizah sebagai 'Datin Permaisuri'."Ada juga panggil saya Gong-Gong, ini semua hiburkan hati saya juga. Ada puji isteri saya (Tunku Azizah) cantik. Ini semua tidak dapat saya lupakan dan rakyat Sabah akan kekal berada dalam hati saya untuk selamanya," titah Seri Paduka.Seri Paduka berdua berangkat melakukan perjalanan sejauh 2,154 kilometer Kembara Kenali Borneo, sehingga 13 September ini, bermula di Tawau, Sabah dan berakhir di Telok Melano, Sarawak merentasi Lebuhraya Pan Borneo yang menghubungkan Sabah, Sarawak serta Brunei.


Lelaki maut 4X4 rempuh lori muatan motosikal

TANJUNG MALIM, 7 September- Seorang pemandu pacuan empat roda maut selepas kereta yang dipandunya melanggar sebuah lori membawa muatan motosikal di hentian Behrang Tanjung malim pagi tadi. Penolong Pengarah Bahagian Operasi, Jabatan Bomba dan Penyelamat Malaysia (JBPM) Perak, Sabarodzi Nor Ahmad menerusi kenyataan berkata, dua lagi penumpang pacuan empat roda tersebut mengalami kecederaan. Pihaknya menerima panggilan mengenai kejadian tersebut pada pukul 4.06 minit pagi dan sepasukan anggota dari Balai Bomba dan Penyelamat (BBP) Tanjung Malim telah digerakkan ke lokasi kejadian.Sebaik tiba di lokasi mendapati, kenderaan pacuan empat roda itu dipercayai melanggar lori muatan motosikal  yang berhenti di tepi jalan. Pihak bomba telah menggunakan peralatan khas bagi mengeluarkan mangsa yang tersepit. Mangsa yang maut dan cedera telah di hantar ke Hospital Tanjung Malim untuk tindakan lanjut.Manakala pemandu lori selamat.


Untuk kestabilan ekonomi perlu ada sistem kewangan serantau - PM

(Datuk Seri Anwar semasa berucap pada Sidang Kemuncak ASEAN Campur Tiga Ke-26 di Jakarta)

JAKARTA, 6 September- Sebuah sistem kewangan serantau mampu menangani ketidakpastian dalam ekonomi sejagat dan risiko kewangan.Tegas Perdana Menteri, Datuk Seri Anwar Ibrahim, keperluan itu mampu meningkatkan kebebasan ekonomi serantau serta jaringan keselamatan.Berucap pada Sidang Kemuncak ASEAN Campur Tiga Ke-26, beliau turut menyuarakan gesaan untuk meningkatkan kerjasama dalam pertanian pintar, dengan tumpuan kepada pekebun kecil serta kebimbangan mengenai keterjaminan makanan.Selain itu, Anwar menggesa kerjasama China, Jepun serta Korea Selatan dalam pembangunan tenaga boleh diperbaharui, aset kepelbagaian biologi dan aplikasi teknologi pertanian."Justeru, Malaysia menyambut baik penerimagunaan Kenyataan Pemimpin ASEAN Campur Tiga (APT) terhadap Pembangunan Ekosistem Kenderaan Elektrik," katanya.Mesyuarat dihadiri Perdana Menteri China  Li Qiang, Perdana Menteri Jepun Fumio Kishida, Presiden Korea Selatan, Yoon Suk Yeol dan dipimpin Presiden Indonesia, Joko Widodo.

(Para pemimpin pada sidang Kemuncak ASEAN Campur Tiga Ke-26 di Jakarta)


Anwar cadang tingkatkan hubungan ekonomi dengan AS, tumpu sektor perdagangan, pelaburan

(Perdana Menteri semasa Sidang Kemuncak ASEAN-AS Ke-11 di Jakarta, dihadiri Naib Presiden Amerika Syarikat Kamala Harris, semalam)

JAKARTA, 6 September- Perdana Menteri Datuk Seri Anwar Ibrahim mencadangkan kerjasama selanjutnya Kuala Lumpur dan Washington menerusi tumpuan terhadap kerjasama ekonomi yang lebih mendalam melalui perjanjian kerangka pelaburan dan perdagangan serta libat urus ekonomi yang  meluas.Beliau menegaskan pentingnya menyokong pelaburan langsung asing, mengembangkan perusahan mikro, kecil dan sederhana ke peringkat antarabangsa, mempromosi pertumbuhan hijau untuk kemampanan iklim dan memastikan penggunaan sumber yang cekap dan keterjaminan makanan.Cadangan Perdana Menteri dikemukakan semasa Sidang Kemuncak ASEAN-AS Ke-11 di sini, dihadiri Naib Presiden Amerika Syarikat  Kamala Harris dan dipimpin Presiden Indonesia Joko Widodo, semalam.Malaysia juga menyambut baik Perkongsian Strategik Komprehensif Amerika Syarikat, terutamanya untuk memajukan Pandangan ASEAN terhadap Indo-Pasifik."Malaysia juga menyambut baik Perkongsian Strategik Komprehensif AS , terutamanya ucapan pemimpin di sidang kemuncak itu untuk memajukan  Pandangan ASEAN terhadap Indo-Pasifik semasa sidang kemuncak ini. Ini adalah amat penting untuk negara-negara yang komited kepada prinsip demokrasi dan kebertanggungjawapan," katanya.Perdana Menteri turut mencadangkan kerjasama ekonomi yang lebih mendalam melalui Perjanjian Rangka Kerja Perdagangan dan Pelaburan (TIFA) dan Expanded Economic Engagement (E3). Selain itu turut menggalakkan kerjasama ASEAN-AS dalam pendigitalan, tenaga dan hubungan rakyat dengan rakyat.

(Sidang Kemuncak ASEAN-AS Ke-11 dihadiri Naib Presiden Amerika Syarikat  Kamala Harris dan dipimpin Presiden Indonesia Joko Widodo, semalam)


Krisis makanan, tenaga: Anwar seru teruskan rundingan ASEAN-Kanada

(Anwar Ibrahim dan Justin Trudeau/FB Anwar Ibrahim)

KUALA LUMPUR, 6 September- Malaysia dan Kanada terus memperkukuh kerjasama dua hala termasuk dalam bidang baharu iaitu ekonomi hijau, sains dan teknologi serta kecerdasan buatan menerusi Strategi Indo-Pasifik Kanada.Persetujuan itu dicapai pada pertemuan dua hala antara Perdana Menteri, Datuk Seri Anwar Ibrahim dengan rakan sejawatnya dari Kanada, Justin Trudeau ketika Sidang Kemuncak ASEAN ke-43 dan sidang-sidang kemuncak berkaitan di Jakarta, Indonesia, hari ini. Beliau berkata, kerjasama dalam bidang perdagangan dan pelaburan, pertahanan, pendidikan dan hubungan sesama insan juga akan terus diperkukuhkan antara kedua-dua negara.“Kesepakatan turut dicapai dalam mempertingkat hubungan dan kerjasama dua hala di antara Malaysia dan Kanada ke tahap yang lebih tinggi,” katanya menerusi Facebook beliau.Pada sidang itu juga, Perkongsian Strategik ASEAN-Kanada telah dilancarkan dengan mesyuarat menerima pakai Kenyataan Bersama Pemimpin-pemimpin mengenai Perkongsian Strategik ASEAN-Kanada. "Saya turut singgung (sentuh) keperluan agar kedua-dua pihak meneruskan rundingan membina ke arah memuktamadkan Perjanjian Perdagangan Bebas ASEAN-Kanada, yang dijadualkan pada tahun 2025. "Bagi menangani kesan krisis makanan dan tenaga, saya telah mencadangkan agar kedua-dua (iaitu) ASEAN dan Kanada untuk meneruskan pelaburan dalam penyelidikan dan pembangunan, teknologi digital, serta menggalakkan pertukaran para pakar dalam bidang-bidang yang berkenaan," tambahnya.Anwar turut menyeru negara-negara maju untuk meneraju dalam memberi sokongan kepada negara membangun dalam tindakan iklim.

(Anwar Ibrahim (dua kanan) bersama pemimpin negara ASEAN lain serta Justin Trudeau (lima kiri) padaSidang Kemuncak ASEAN ke-43 di Jakarta, Indonesia/FB Anwar Ibrahim)


Pili Cekap Air mampu jimatkan penggunaan bulanan sehingga 35%- SPAN

SUNGAI PETANI, 6 September- Ke arah kelestarian perkhidmatan air melalui penggunaan secara berhemah, Suruhanjaya Perkhidmatan Air Negara (SPAN) akan memperluas pemasangan Pili Cekap Air ke institusi-institusi awam termasuk sekolah. Anggota Suruhanjayanya, Azrina Surip berkata, pemasangan ini dijangka mampu menjimatkan penggunaan bulanan mencecah 35 peratus. Menurutnya lagi,langkah itu terbukti melalui ujian teknikal yang dilakukan dalam tempoh seawal tiga bulan dari tempoh penggunaan produk cekap air berkenaan."Sebenarnya melalui teknik secara teknikal pengalaman kita sebelum ni memang ia boleh menjimatkan sehingga 35 peratus dan ini boleh dilihat dalam tempoh tiga bulan yang awal. Selepas ini kita mengharapkan bukan di institusi masjid sahaja, kita harap di institusi awam yang melibatkan orang ramai kita akan menggunakan banyak produk-produk yang cekap air ini supaya matlamat kita untuk melestarikan konsep kelestarian tulah untuk mencapai SDG (Sustainable Development Goals ke 6) itu tercapai," katanya.Beliau bercakap kepada pemberita selepas merasmikan Program Pemasangan Pili Cekap Air di Sungai Petani, Kedah. Dalam program berkenaan, sebanyak 86 pili konvensional telah digantikan dengan pili cekap air di Masjid Andalusia manakala 73 lagi ditukar di Masjid Sultan Muzaffar Shah.

(Anggota Suruhanjaya SPAN, Azrina Surip pada Program Pemasangan Pili Cekap Air di Sungai Petani, Kedah)


Agong titah Hakim Syarie Sabah selesaikan masalah umat Islam dengan adil, secepat mungkin

(Al-Sultan Abdullah semasa merasmikan Kompleks Mahkamah Syariah Negeri Sabah, hari ini/ FB Istana Negara)

KOTA KINABALU, 6 September- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah bertitah agar Hakim Syarie di negeri ini dapat menyelesaikan masalah umat Islam dengan adil dan sebaiknya tanpa mengambil masa yang lama.Baginda juga berharap Hakim Syarie dapat melaksanakan segala amanah yang diberikan kepada mereka dengan baik terutamanya dalam menyelesaikan masalah umat Islam di Sabah."Kita tahu ada juga rungutan-rungutan kerana kelewatan membuat keputusan yang kecil ataupun keputusan yang besar tetapi ini harus dijadikan satu tanggungjawab bersama untuk menentukan segala urusan berkaitan dengan hal-hal rumah tangga, hal-hal faraid, hal-hal undang-undang syarak perlu diuruskan dengan sebaiknya dan dengan secepat mungkin berlandaskan kepada hukum syariah dan elemen-elemen syariah," titah Al-Sultan Abdullah semasa merasmikan Kompleks Mahkamah Syariah Negeri Sabah, di sini hari ini.

(Al-Sultan Abdullah berharap Hakim Syarie dapat melaksanakan segala amanah yang diberikan kepada mereka dengan baik terutamanya dalam menyelesaikan masalah umat Islam di Sabah)

Kompleks empat tingkat itu, mula dibina sejak 2017 dan siap sepenuhnya pada 22 Julai 2021, melibatkan peruntukan RM58.12 juta.Kompleks itu mempunyai satu dewan perbicaraan Mahkamah Rayuan Syariah, dua dewan perbicaraan Mahkamah Tinggi Syariah, tiga dewan perbicaraan Mahkamah Rendah Syariah, kamar hakim syarie, pejabat pentadbiran, bilik pegawai, bilik sulh, bilik teknologi maklumat, perpustakaan, surau, kafeteria dan taman asuhan kanak-kanak.Hadir sama semasa perasmian itu adalah Yang Dipertua Negeri Sabah Tun Juhar Mahiruddin, Timbalan Perdana Menteri Datuk Seri Fadillah Yusof, Ketua Menteri Sabah Datuk Seri Hajiji Noor, dan Menteri di Jabatan Perdana Menteri (Hal Ehwal Agama) Datuk Dr Mohd Na'im Mokhtar.Selepas merasmikan kompleks itu Seri Paduka Baginda  berkenan menandatangani plak perasmian kompleks itu dan mengadakan lawatan bagi meninjau sendiri fasiliti disediakan, sebelum bergambar kenangan dengan petugas mahkamah dan kemudian berangkat meninggalkan majlis.Al-Sultan Abdullah dan Raja Permaisuri Agong Tunku Azizah Aminah Maimunah Iskandariah kini berangkat dalam pengembaraan sejauh 2,154 kilometer  melalui program Kembara Kenali Borneo dari 3 hingga 13 September bermula di Tawau, Sabah dan berakhir di Telok Melano, Sarawak merentasi Lebuhraya Pan Borneo yang menghubungkan Sabah, Sarawak serta Brunei.


Kesiapsiagaan ATM perlu diperkukuh dengan lebih komprehensif

KUALA LUMPUR, 6 September- Kesiapsiagaan Angkatan Tentera Malaysia (ATM) perlu diperkukuh dengan lebih komprehensif.

Menteri Pertahanan, Datuk Seri Mohamad Hasan berkata, ia penting bagi memastikan perisai negara itu sentiasa bersedia mendepani ancaman keselamatan yang dinamik kini."ATM perlu menjadi angkatan bersepadu, tangkas dan berfokus yang mampu bertindak balas terhadap ancaman keselamatan tradisional dan bukan tradisional dengan tahap kesiagaan tertinggi bagi berhadapan persekitaran keselamatan yang dinamik serta tidak menentu."(Selain itu), ATM mestilah berupaya untuk mengatur gerak ketumbukan melangkaui domain daratan yang memerlukan keupayaan udara dan maritim, sejajar keperluan angkatan masa hadapan," katanya ketika berucap pada Majlis Serah Terima Tugas Panglima ATM di Wisma Pertahanan, di sini.Dalam majlis berkenaan, Panglima Tentera Darat, Jeneral Tan Sri Mohammad Ab Rahman dilantik sebagai Panglima ATM yang ke-22 selepas Jeneral Tan Sri Affendi Buang bersara.Terdahulu, beliau menyempurnakan majlis serah tugas Panglima Tentera Darat, yang turut menyaksikan Jeneral Datuk Muhammad Hafizuddeain Jantan secara rasmi dilantik menggalas jawatan itu berkuat kuasa hari ini.

(Mohamad Hasan (dua kiri) bersama Mohammad Ab Rahman (kiri), Affendi Buang (dua kanan) danMuhammad Hafizuddeain Jantan (kanan) dalam Majlis Serah Terima Tugas Panglima ATMdi Wisma Pertahanan di Kuala Lumpur)


Jenazah Dr Abdullah Fadzil selamat dikebumikan

IPOH, 6 September- Jenazah bekas Timbalan Menteri Pertahanan, Datuk Seri Dr Abdullah Fadzil Che Wan, 78, selamat dikebumikan di Tanah Perkuburan Islam Masjid Panglima Kinta, disini, Perak, pukul 3.15 petang tadi.

Terdahulu, jenazah Allahyarham disolatkan oleh Imam Besar Masjid negeri, Abdul Farid Salleh di masjid tersebut.Jenazah tiba di pekarangan tanah perkuburan pada pukul 2.20 petang.Raja Muda Perak, Raja Jaafar Raja Muda Musa dan Raja Dihilir Perak, Raja Iskandar Dzulkarnain Sultan Idris Shah berkenan berangkat memberi penghormatan terakhir.Allahyarham Dr Abdullah Fadzil meninggalkan dua balu, Datin Seri Che Ezatul Hamsiah Hussein, 77 dan Sharifah Shahrul Bariah Syed Mokhtar, 66 serta tujuh orang anak.Beliau pernah menjawat jawatan Timbalan Menteri Luar dari tahun 1987 hingga 1995 dan Timbalan Menteri Pertahanan dari tahun 1995 hingga 1999.Allahyarham juga pernah diberi kepercayaan menerajui Persatuan Badminton Malaysia (BAM) selaku Presiden dari tahun 1993 hingga 2000.

(Jenazah Dr Abdullah Fadzil Che Wan dikebumikan di Tanah Perkuburan IslamMasjid Panglima Kinta di Ipoh, Perak)

Berita berkaitan:Allahyarham Dr. Abdullah Fadzil berjasa kepada arena badminton negara


Mohammad Ab Rahman dilantik Panglima ATM yang baharu

KUALA LUMPUR, 6 September- Panglima Tentera Darat, Jeneral Tan Sri Mohammad Ab Rahman dilantik sebagai Panglima Angkatan Tentera Malaysia (ATM) yang ke-22 berkuat kuasa hari ini.Jawatan nombor satu dalam ATM itu disandang beliau selepas Jeneral Tan Sri Affendi Buang bersara selepas 43 tahun perkhidmatan.Majlis serah terima tugas Panglima ATM disempurnakan oleh Menteri Pertahanan Datuk Seri Mohamad Hasan di Wisma Pertahanan di sini.Anak Jati Machang, Kelantan itu dilantik sebagai Panglima Tentera Darat yang ke-29 pada 22 Mac tahun ini.Mohammad memulakan kerjaya selepas ditauliahkan sebagai seorang pegawai muda dalam Kor Rejimen Askar Melayu Diraja pada 1 Julai 1987.Antara jawatan penting yang pernah disandang beliau termasuklah Pengarah Bersama Badan Bertindak Imunisasi #COVID19, Timbalan Panglima Tentera Darat, Panglima Medan Barat Tentera Darat, Panglima Latihan Tentera Darat, Pemangku Pengarah Operasi Domestik di Markas Angkatan Bersama, Ketua Staf Markas Briged Ketiga Infantri dan Ketua Staf Markas Divisyen Ketiga Infantri.Hadir sama pada majlis itu ialah Panglima Tentera Udara, Jeneral Tan Sri Mohd Asghar Khan Goriman Khan dan Panglima Tentera Laut, Laksamana Tan Sri Abdul Rahman Ayob.

(Affendi Buang dan Mohammad Ab Rahman)


Hadis 40 Imam Nawawi: YADIM terbit rujukan ringkas agar mudah difahami

PUTRAJAYA, 6 September- Yayasan Dakwah Islamiah Malaysia (YADIM) mengambil inisiatif untuk menerbitkan satu bahan rujukan bagi menerangkan secara ringkas intipati Hadis 40 Imam Nawawi agar ianya mudah difahami oleh semua lapisan masyarakat. Ketua Pegawai Eksekutifnya, Zamri Zainal Abidin menjelaskan, bahan yang akan diterbitkan dalam masa terdekat itu bertujuan memberi pencerahan maksud sebenar dari setiap potongan hadis yang menjadi panduan kepada umat Islam dari sudut kesejahteraan dan keharmonian sesama manusia. "Saya menyeru semua pihak melihat kepada hadis bukan sahaja hadis 40 bah kan hadis ini maknanya perkataan Rasullullah (SAW) dari sudut kepada ia dituturkan, persekitaran ia dituturkan oleh Rasullah (SAW) dan apakah maksud sebenarnya hadis ini. Jangan hanya membaca di sebalik makna terjemahan sahaja. Jika tidak maka ia akan menyebabkan berlaku salah faham sehingga mencadangkan di keluarkan hadis ini dan sebagainya," katanya.

(Ketua Pegawai Eksekutif YADIM, Zamri Zainal Abidin)

Tambah beliau, bahan rujukan itu juga diharap mampu memberi pencerahan lebih mendalam kepada ummah agar ia nya mudah untuk diterangkan kepada masyarakat bukan Islam tentang ajaran Islam yang harmoni. Hadis 40 Imam Nawawi telah disusun sejak 700 tahun dahulu mencakupi penerapan nilai-nilai murni serta akhlak mulia berdasarkan sumber rujukan serta autoriti yang jelas daripada hadis-hadis yang sahih. Justeru, modul penghayatan yang akan dilaksanakan di sekolah-sekolah diyakini dapat menjadi nilai tambah dalam menerapkan asas kefahaman agama untuk membentuk akhlak anak muda selari dengan ajaran agama Islam.


Malaysia alu- alukan kerjasama ASEAN bersama Jepun, Korea Selatan

(Perdana Menteri, Datuk Seri Anwar pada persidangan ASEAN-ROK (Republic of Korea) ke-24 di Jakarta)

JAKARTA, 6 September- Malaysia mengalu-alukan pengukuhan dan peningkatan kerjasama di antara ASEAN bersama Jepun dan Korea Selatan terutamanya dalam bidang teknologi hijau, teknologi digital, serta tenaga bersih.Perdana Menteri, Datuk Seri Anwar Ibrahim berkata, hubungan dan pemindahan teknologi antara ASEAN dengan Korea Selatan boleh dimanfaatkan sebaik mungkin menerusi Rangka Kerja Ekonomi MADANI yang menekankan tentang kepentingan penggunaan teknologi."Rangka Kerja Ekonomi MADANI turut menekankan tentang kepentingan penggunaan teknologi bagi memperkasa dan memberdaya perubahan syarikat kecil dan sederhana ke arah penggunaan modul perniagaan digital."Kami menekankan kepentingan perkembangan teknologi hijau, kemampanan iklim, serta mengoptima penggunaan tanah bagi tujuan keterjaminan makanan, dengan mengutamakan pelepasan karbon rendah serta pembangunan iklim sosio-ekonomi," katanya sewaktu berucap mencelah di persidangan ASEAN-ROK (Republic of Korea) ke-24.

(Datuk Seri Anwar bersama Presiden Republik Korea Selatan,  Yoon Suk Yeol, di  Sidang Kemuncak ASEAN ke-43)

Sementara itu, Perdana Menteri turut memberitahu Perdana Menteri Jepun, Fumio Kishida bahawa Malaysia menghargai sokongan Jepun dalam penubuhan Centre for Digital Innovation and Sustainable Economy, di bawah Economic Research Institute for ASEAN and East Asia."Perubahan cuaca nyata mewujudkan ancaman kepada bukan sahaja kepada negara kita (ASEAN dan Jepun), tetapi juga kepada planet ini. Kita perlu melipat gandakan usaha untuk menanganinya dengan menyokong penggunaan tenaga boleh baharu (TBB)."ASEAN  boleh memanfaatkan kepakaran Jepun dalam membangunkan teknologi tenaga bersih, TBB, serta urus tadbir terbaik, termasuk melalu ASEAN-Japan Energy Efficiency Partnership dan ASEAN-Japan Climate Agenda 2.0," ujarnya ketika menyampaikan ucapan pencelahan di Persidangan Kemuncak ASEAN-Jepun ke-26.


Dua lelaki maut, masuk laluan bertentangan dan rempuh lori di Tangkak

TANGKAK, 6 September- Dua lelaki maut apabila kereta dinaiki bertembung dengan sebuah lori di Kilometer 39.9 Jalan Muar-Tangkak, Johor, kira-kira pukul 7.00 pagi tadi.Ketua Balai Bomba dan Penyelamat (BBP) Tangkak, Penolong Penguasa Bomba Rafiah Aziz mengesahkan mangsa yang meninggal dunia dikenal pasti sebagai Mohd Hazim Abdul Halim, 25, dan Muhamad Fikri Amaludin, 24."Mangsa yang selamat adalah pemandu lori, Azuan Ithnin, 37."Kemalangan dipercayai berlaku apabila kereta dinaiki kedua-dua pelajar itu hilang kawalan dan memasuki laluan bertentangan sebelum merempuh lori tersebut," katanya dalam kenyataan.Kedua-dua mangsa yang parah di kepala meninggal dunia di lokasi kejadian dan jenazah dihantar ke Hospital Tangkak untuk bedah siasat.


TM Global dan SK Telecom berjaya meterai MoU - Fahmi

KUALA LUMPUR, 6 September- Cabang perniagaan borong Telekom Malaysia Bhd (TM), TM Global dan syarikat telekomunikasi tanpa wayar terbesar di Korea Selatan, SK Telecom hari ini berjaya menandatangani Memorandum Persefahaman (MoU) di Seoul.

Menteri Komunikasi dan Digital, Fahmi Fadzil berkata, MoU tersebut bagi membangunkan secara bersama pengaturan perniagaan Multi-Access Edge Computing (MEC) di Malaysia.

"Alhamdulillah, kerjasama antara syarikat Malaysia dengan telco terbesar di Korea Selatan telah termeterai. "Petang tadi, saya menyaksikan Majlis Menandatangani Memorandum Persefahaman (MoU) antara TM Global dengan SK Telecom," katanya menerusi Facebook beliau.Jelas Fahmi, Korea Selatan adalah antara negara yang mendahului statistik penerimagunaan rangkaian 5G di dunia."Saya yakin kerjasama yang terjalin di antara syarikat Malaysia dan Korea Selatan ini akan memberi manfaat kepada rakyat dan Malaysia umumnya," katanya.

Pemeteraian MoU berkenaan merupakan antara acara utama bagi lawatan rasmi beliau ke negara terbabit.


Starlink dipasang di Kampung Malaing, Sabah - Fahmi

(Tangkap layar hantaran FB Fahmi Fadzil)

KUALA LUMPUR, 6 September- Satu lagi unit peranti satelit Starlink dipasang di Kampung Malaing dekat Keningau, Sabah bagi menyelesaikan masalah capaian internet yang lemah di kawasan terbabit.Menteri Komunikasi dan Digital Fahmi Fadzil berkata, peranti itu telah dipasang di Sekolah Kebangsaan (SK) Malaing."Alhamdullilah, satu lagi Starlink telah dipasang. Kali ini di Kampung Malaing Keningau, Sabah yang sebelum ini berdepan dengan masalah telekomunikasi yang teruk," katanya menerusi hantaran video di Facebook beliau.Dalam hantaran itu, beliau turut menzahirkan komitmen meneruskan usaha dalam memastikan 100% kawasan berpenduduk mempunyai akses internet.Jelas Fahmi, ketika ini, masih berbaki 3% kawasan yang berdepan masalah telekomunikasi.

Sebelum ini, kemudahan seumpama itu telah dipasang di beberapa lokasi terpilih untuk manfaat rakyat.

Berita berkaitan:Pasang peranti Starlink, beri akses internet untuk komuniti orang asli - KKDKampung Orang Asli H. Kemensah lokasi ke-2 kemudahan StarlinkPeranti satelit Starlink pertama diserahkan kepada UiTM


Kes tibi di Kelantan sedikit meningkat tahun ini

(Bakteria Mycobacterium tuberculosis (tibi) berwarna merah di bawah mikroskop/AFP)

KUALA KRAI, 6 September- Kes penyakit tuberkulosis (tibi) di Kelantan tahun ini menunjukkan sedikit peningkatan berbanding tahun sebelumnya. Negeri itu mencatatkan sebanyak 50 kematian akibat penyakit tersebut dalam tempoh enam bulan bermula Januari hingga Jun tahun ini. Pengarah Jabatan Kesihatan negeri, Datuk Dr Zaini Hussin berkata, jumlah itu melibatkan 666 kes iaitu melibatkan kadar insiden 32.1% bagi 100,000 penduduk. Kebanyakan pesakit tibi di negeri berkenaan melibatkan golongan dewasa berusia 55 hingga 64 tahun.Bagaimanapun, ia turut melibatkan pesakit kanak-kanak iaitu sekitar 10%. Peningkatan kes tersebut berlaku susulan ada segelintir pesakit yang mengambil mudah dengan lewat mendapatkan rawatan sepatutnya.Beliau berkata demikian pada sidang media selepas merasmikan Program Sambutan Hari TB Sedunia Peringkat Negeri Kelantan di Maktab Rendah Sains Mara (MRSM) Kuala Krai, di sini.


Banjir: 69 penduduk dari dua daerah di Pahang dipindahkan

RAUB, 6 September- Seramai 69 penduduk terjejas banjir dari dua daerah di Pahang ditempatkan di tiga buah Pusat Pemindahan Sementara (PPS), setakat pukul 1.00 tengah hari tadi.Menurut Info Bencana Jabatan Kebajikan Masyarakat (JKM), seramai 27 orang daripada lapan keluarga dari daerah Jerantut ditempatkan di Balai Raya Kampung Sempadan.Sementara di daerah Raub, seramai 20 orang daripada tujuh keluarga berlindung di Balai Raya Kampung Pamah Rawas, manakala 22 orang daripada enam keluarga di Surau Kampung Peruas.Sungai Lepar di Jambatan Gelugor, Kuantan kini berada pada paras 28.2 meter, hampir berada pada paras bahaya iaitu 30 meter.


RTK 2.0: Tiada kelulusan khas diberikan untuk PATI mula tahun ini

(Ketua Pengarah Imigresen, Datuk Ruslin Jusoh/ BERNAMA)

PUTRAJAYA, 6 September- Pendatang asing tanpa izin (PATI) tidak dibenarkan memohon Program Rekalibrasi Tenaga Kerja (RTK 2.0) bermula 1 Januari tahun ini.Ketua Pengarah Imigresen, Datuk Ruslin Jusoh berkata, pihaknya menafikan mengeluarkan kelulusan khas bagi pemohon program berkenaan selepas tarikh 31 Disember 2022 seperti didakwa dalam rakaman suara yang tular melalui aplikasi WhatsApp.Beliau berkata rakaman suara yang tular tersebut mendakwa terdapat kelulusan khas akan diberikan hanya kepada 5,000 pemohon yang memasuki negara ini pada tahun 2023.“Jabatan ini sekali lagi menafikan sekeras-kerasnya dakwaan ini dan memohon supaya orang ramai tidak terpedaya dengan taktik penipuan ejen atau orang tengah seumpama ini,” katanya dalam kenyataan hari ini.

Malah katanya tidak akan melaksanakan kelulusan khas seperti disebut kerana melanggar dasar yang ditetapkan kerajaan ketika pelancaran program RTK 2.0 pada 27 Januari lalu.Katanya, dasar itu jelas menyatakan hanya warga asing yang menjadi PATI di negara ini sehingga 31 Disember 2022 sahaja layak dan akan dipertimbangkan. “Orang ramai dinasihatkan agar tidak menyebarkan maklumat tidak sahih yang boleh menimbulkan kekeliruan dan keresahan dalam kalangan masyarakat.“Sila layari portal rasmi dan akaun media sosial rasmi JIM untuk mendapatkan maklumat tepat serta terkini berkaitan Jabatan ini.


Akaun Telegram Wan Junaidi digodam

KUALA LUMPUR, 6 September- Akaun media sosial, Telegram milik Yang di-Pertua Dewan Negara, Tan Sri Wan Junaidi Tuanku Jaafar telah digodam oleh pihak tidak bertanggungjawab, sejak beberapa hari lepas.Sehubungan itu, beliau mengingatkan orang ramai agar tidak terpedaya dengan panggilan atau mesej yang mengakui sebagai dirinya terutama perkara melibatkan kewangan atau temu janji untuk berjumpa."Bagi sesiapa yang menerima mesej atau panggilan sebegini, boleh menghubungi pejabat saya di talian 03-2601 7610 untuk pengesahan lanjut," katanya dalam kenyataan.Wan Junaidi yang kesal dengan tindakan itu berkata, beliau telah melaporkan perkara tersebut kepada pihak berkuasa."Perkara serius ini telah saya laporkan kepada pihak berkuasa untuk tindakan yang selanjutnya," katanya.Orang ramai diingatkan agar lebih peka dengan sindiket penipuan melalui pelbagai aplikasi media sosial dan turut melaporkan tindakan penggodam kepada pihak berkuasa.


Projek tebatan banjir Sungai Linggi fasa lima diteruskan

SEREMBAN, 6 September- Projek rancangan tebatan banjir (RTB) Sungai Linggi akan diteruskan bagi mengurangkan risiko banjir besar seperti yang berlaku pada 2021.Menurut Ahli Dewan Undangan Negeri (ADUN ) Linggi, Datuk Mohd Faizal Ramli faktor kedudukan kawasan berkenaan yang berdekatan laut mendedahkannya untuk dilanda banjir terutamanya ketika fenomena air pasang.Katanya, agensi terlibat juga turut digesa untuk memastikan penyelenggaraan perparitan dibuat secara berkala. "Projek tebatan banjir ini memangbukan baru nak mula tapi kita dah masuk ke tahap atau pun fasa yang kelima dan kita yakin dengan usaha-usaha yang telah dilakukan oleh kerajaan ini akan dapat menyelesaikan masalah penduduk di Linggi ini," katanya.

(ADUN Linggi, Datuk Mohd Faizal Ramli)

Beliau ditemui selepas diwawancara bersama NEGERIfm di Kompleks Penyiaran Tuanku Muhammad, Seremban.Fasa lima (RTB) Sungai Linggi melibatkan proses naik taraf Sungai Linggi dari Kuala Sawah, Rantau hingga ke Jalan Pantai, Seremban sepanjang 20 kilometer (km) dan ia dijangka dapat mengurangkan risiko banjir di kawasan seperti Rasah dan Rahang


Lonjak ekonomi negara, Malaysia perlu contohi China

KUALA LUMPUR, 6 September- Malaysia perlu menjadikan China sebagai contoh dalam usaha melonjakkan ekonomi terutama melibatkan bidang inovasi dan pembuatan. Timbalan Menteri Pelaburan, Perdagangan dan Industri, Lew Chin Tong menegaskan momentum perlahan ditunjukkan sektor hartanah dan pembinaan China tidak melemahkan asas ekonominya. Justeru, katanya, kekuatan baharu perlu terus diteroka khususnya aspek teknologi dan pendigitalan sebagai pemangkin baharu kepada ekonomi negara."Perdana Menteri, (Datuk Seri) Anwar Ibrahim mengentengahkan rangka kerja Ekonomi Madani dan Pelan Induk Perindustrian Baharu 2030 yang mampu memberi lonjakan kepada ekonomi"Kita tidak mahu berada di takuk lama. Pemangkin baharu ekonomi perlu diteroka, sekali gus menyumbang kepada kadar upah dan produktiviti selain pertumbuhan yang mampan," katanya kepada media selepas merasmikan mesyuarat padanan perniagaan Malaysia-China ke-5 sempena Ekspo China-ASEAN ke-20 (CAEXPO) di sini.Perdana Menteri dijadual menghadiri ekspo tersebut pada 17 September di Nanning, China.Kehadiran beliau juga sebahagian momentum menjelang sambutan ulang tahun ke-50 hubungan diplomatik Malaysia-China, tahun depan.


Muhammad Hafizuddeain dilantik Panglima Tentera Darat yang baharu

KUALA LUMPUR, 6 September- Jeneral Datuk Muhammad Hafizuddeain Jantan secara rasmi dilantik sebagai Panglima Tentera Darat yang ke-30, berkuat kuasa hari ini.Menteri Pertahanan, Datuk Seri Mohamad Hasan, optimis kredibiliti dan kemampuan Muhammad Hafizuddeain mampu menerajui ketumbukan Tentera Darat Malaysia (TDM) ke aras lebih tinggi."Saya ucapkan tahniah kepada Muhammad Hafizuddeain. Saya percaya dengan pengalaman luas yang dimiliki beliau dan daya kepimpinan tinggi mampu membawa ketumbukan ini ke satu aras lebih tinggi," katanya ketika berucap pada Majlis Pemakaian Pangkat Panglima Tentera Darat ke-30 dan Serah Terima Tugas di Wisma Pertahanan di sini.Hadir sama, Panglima Angkatan Tentera Malaysia, Jeneral Tan Sri Affendi Buang, Panglima Tentera Udara Diraja Malaysia (TUDM) Jeneral Tan Sri Mohd Asghar Khan Goriman dan Panglima Tentera Laut Diraja Malaysia (TLDM), Laksamana Tan Sri Abdul Rahman Ayob.Jeneral Datuk Muhammad Hafizuddeain sebelum ini dilantik sebagai Timbalan Panglima Tentera Darat ke-26 pada 29 Mac lalu.Anak jati Segamat, Johor itu memulakan kerjaya dalam Angkatan Tentera Malaysia selepas ditauliahkan sebagai Leftenan Muda dalam Kor Rejimen Askar Melayu Diraja, RAMD pada 30 Julai 1988.


Sekatan import lembu, kerbau Australia ditarik balik serta-merta

PUTRAJAYA, 6 September- Arahan penggantungan import ternakan hidup lembu dan kerbau dari Australia ditarik balik berkuat kuasa serta-merta.Jabatan Perkhidmatan Veterinar (DVS) dalam kenyataan hari ini berkata keputusan dibuat hasil daripada perkongsian laporan penuh siasatan oleh Department of Agriculture, Fisheries and Forestry (DAFF), Australia selepas mengadakan dua sesi perbincangan teknikal bersama DVS.“DVS menghargai keterbukaan DAFF dalam membantu proses penyelesaian isu ini,” kata DVS yang turut berharap keputusan menarik semula sekatan import itu memberi kelegaan kepada industri dan rakyat Malaysia.Malaysia mengenakan tindakan menggantung sementara pada 4 Ogos lepas sebagai langkah berjaga-jaga sekiranya dakwaan pihak berkuasa Indonesia mengenai penemuan tanda-tanda jangkitan Lumpy Skin Disease (LSD) pada lembu yang diimport dari Australia adalah benar, memandangkan Malaysia turut mengimport lembu dan kerbau dari negara berkenaan.Kenyataan DVS memaklumkan, pengimport ternakan lembu dan kerbau dari Australia perlu mengemukakan surat permohonan import daripada DVS sebelum membuat permohonan permit.DVS menegaskan semua pengimportan ternakan hidup mengikut prosedur operasi standard ditetapkan bagi memastikan setiap konsainan yang diimport menjalani proses pemantauan rapi.


Bekas peguam 1MDB dalam tahanan polis untuk siasatan - Azam Baki

PUTRAJAYA, 6 September- Bekas peguam 1Malaysia Development Bhd (1MDB) Jasmine Loo ditahan untuk siasatan berhubung kes rasuah serta aktiviti pengubahan wang haram.Ketua Pesuruhjaya Suruhanjaya Pencegahan Rasuah Malaysia (SPRM), Tan Sri Azam Baki yang mengesahkan perkara itu berkata, Loo kini dalam tahanan Polis Diraja Malaysia (PDRM) dan telah diambil keterangan oleh pegawai penyiasat SPRM."Dia (Loo) ini dalam siasatan kita juga. Jadi kita sedang soal siasat adakah beliau terlibat (atau tidak) dengan isu rasuah dan pengubahan wang haram," katanya kepada pemberita selepas merasmikan Persidangan Penyelidikan Governans, Integriti dan Antirasuah Peringkat Kebangsaan di sini.Azam turut menyatakan komitmen untuk terus berusaha mendapatkan semula aset-aset 1MDB.Terdahulu, Timbalan Ketua Polis Negara, Datuk Seri Ayob Khan Mydin Pitchay berkata, dua lukisan pelukis terkenal Pablo Picasso, jam tangan mewah serta kondominium mewah di London, Amerika Syarikat dan Switzerland, adalah antara aset yang dirampas daripada Loo.Aset dengan jumlah keseluruhan RM93.2 juta itu dipercayai diperoleh hasil daripada penyelewengan dana 1MDB.Polis juga merampas pelbagai barangan bernilai RM625,500 dari sebuah kondominium di Bukit Damansara yang dijadikan lokasi menyimpan aset yang diperoleh hasil penyelewengan dana 1MDB oleh Loo."Setakat ini, itu adalah penemuan polis dan SPRM mengenai wang dan aset yang diterimanya (Loo). Polis dan SPRM sedang berusaha membawa pulang semua aset dan wang itu," katanya selepas merasmikan persidangan berkenaan.Dalam perkembangan lain, Azam berkata, Persidangan Penyelidikan Governans, Integriti dan Antirasuah Peringkat Kebangsaan dilihat sebagai platform dalam merencana strategi ke arah tata kelola terbaik selain pentadbiran yang telus, cekap dan amanah.Ia selari dengan Matlamat Pembangunan Lestari (SDG) 2030 bagi mengurangkan rasuah secara berkesan tanpa merencatkan pertumbuhan ekonomi."Kita dengan iltizam daripada kerajaan sekarang untuk meneruskan tentang tata kelola yang baik bagi mencegah rasuah secara berkesan."Jadi, kita tengah garapkan daripada pendidik-pendidik dan mereka yang cerdik pandai, (tentang) bagaimana untuk kita adakan pelan anti rasuah versi baharu, dengan (mengambil) pandangan mereka," katanya.Pada persidangan tersebut, 10 penyelidikan akan dibentang merangkumi sektor penguatkusaan, perolehan serta pentadbiran awam.Lima buah Institusi Pengajian Tinggi Awam dan Swasta terlibat antaranya Universiti Putra Malaysia (UPM), Universiti Kebangsaan Malaysia (UKM) dan Universiti Multimedia (MMU).

(Azam Baki merasmikan Persidangan Penyelidikan Governans, Integriti dan AntirasuahPeringkat Kebangsaan di Putrajaya)


UPSI sahut seruan KPT melestarikan alam, memasyarakat universiti

(Pemandangan dari udara Tasik Banjaran, Kampus Sultan Azlan Shah di Proton City)

TANJUNG MALIM, 6 September- Universiti Pendidikan Sultan Idris (UPSI) bakal menampilkan satu lagi projek kelestarian alam dan kesejahteraan yang bukan sahaja untuk dinikmati warga UPSI, malah Muallim.Menurut Naib Canselor, Prof Datuk Dr Md Amin Md Taff , kedua-dua kampus UPSI iaitu Kampus Sultan Sultan Azlan Shah dan Kampus Sultan Abdul Jalil Shah terletak di sisi Banjaran Titiwangsa yang indah.Justeru, katanya, Tasik Banjaran yang sepanjang 530 meter ini dibangunkan untuk membolehkan UPSI menganjurkan pelbagai aktiviti air bertaraf antarabangsa serta program keusahawanan aquakultur.“Di keliling tasik, sedang dibina trek larian sepanjang 2.4 km yang membolehkan pelaksanaan program pembudayaan gaya hidup sihat dan kesihatan mental dalam kalangan warga UPSI dan komuniti Tanjung Malim," katanya.Beliau berkata di tepi tasik akan dibina “Waterfront Café”, glamping park dan pelbagai program rekreasi luar .

(Naib Canselor UPSI, Prof Datuk Dr Md Amin Md Taff/ Foto Ihsan UPSI)

Inisiatif tersebut katanya bakal menjana pendapatan, peluang pekerjaan dan juga menjadi destinasi pelancongan baharu bukan sahaja untuk masyarakat sekitar daerah Muallim malah negeri Perak.“Projek ini juga dilaksanakan selaras dengan seruan Menteri di Kementerian Pendidikan Tinggi (KPT) dan kerajaan sebagai inisiatif memasyarakatkan universiti sekali gus dapat merapatkan hubungan universiti dengan komuniti," ujarnya.Prof Dr Md Amin berkata pelbagai aktiviti bersama komuniti luar serta pelbagai agensi kerajaan dijangka mendapat sambutan dengan siapnya prasarana di sekeliling Tasik Banjaran yang terletak di Kampus Sultan Azlan Shah.  Bagi pengunjung luar yang menginap di Scholar’s Suites yang terletak tidak jauh dengan Tasik Banjaran juga boleh menggunakan kemudahan ini.“Saya berterima kasih Jabatan Pembangunan dan Pengurusan Harta Benda (JPPHB) UPSI yang berusaha gigih merealisasikan impian yang akan menjadi kenyataan ini,” katanya. Menurut beliau di UPSI, apa yang menjadi keutamaan adalah bukan sahaja pekerjaan dan pengajian tetapi pelaksanaan program bagi mengamalkan keseimbangan hidup dan pembangunan lestari.Sebelum ini UPSI membangunkan UPSI Adventure Park untuk pelbagai pihak mengadakan program kursus pembinaan pasukan yang dikendalikan pakar-pakar rekreasi luar UPSI dan mendapat sambutan sepanjang tahun.Selain itu UPSI mempunyai kolam renang bersaiz Olimpik dan tidak lama lagi akan siap gelanggang boling dan “driving range” untuk peminat golf sekali gus akan memeriahkan Kampus Sultan Azlan Shah.


5G, KKD jalin kerjasama erat dengan Samsung

KUALA LUMPUR, 6 September – Kerjasama lebih erat perlu terus dijalinkan antara Kementerian Komunikasi dan Digital (KKD) dan syarikat telekomunikasi dengan pihak Samsung bagi membolehkan harga peranti 5G lebih mampu dimiliki oleh rakyat Malaysia.Menteri Komunikasi dan Digital, Fahmi Fadzil berkata meskipun liputan 5G di Malaysia telah mencapai 66.8 peratus namun pengguna 5G setakat ini hanya mencecah 4.2 peratus. Beliau yang meneruskan lawatan kerja ke Ibu Pejabat Samsung di Korea Selatan pagi tadi telah mengadakan pertemuan bersama delegasi berkaitan dan telah membincangkan beberapa agenda utama untuk potensi kolaborasi demi kebaikan rakyat dan negara.

“Delegasi kami disambut oleh Ketua Pegawai Eksekutif (CEO) Global Mobile Experience, TM Roh dan CEO Global Network Business, Woojune Kim,” kata Fahmi menerusi hantaran di Facebook. Tambah Fahmi, antara punca mengapa pengguna 5G masih berada tahap rendah adalah kerana harga peranti 5G yang masih mahal dan tidak mampu dimiliki. Pada 31 Ogos lalu, kerajaan telah melancarkan Pakej 5G RAHMAH yang menawarkan peranti 5G termasuk telefon pintar jenama Samsung bernilai RM949 yang dijual dengan harga RM240. “Ini hanya permulaan (merujuk pakej 5G RAHMAH),” kata Fahmi.


Datuk Wan Saiful dibenar pegang pasport ikut lawatan kerja ke Jepun

KUALA LUMPUR, 6 September- Mahkamah Sesyen Kuala Lumpur membenarkan permohonan Datuk Wan Saiful Wan Jan untuk pelepasan sementara pasportnya bagi mengikuti lawatan kerja Ahli Parlimen ke Jepun.Hakim Rozina Ayob membenarkan pelepasan tersebut selama sepuluh hari, dari 23 September hingga 2 Oktober ini. Ia membolehkannya mengikuti urusan rasmi Ahli Jawatankuasa Pilihan Khas Infrastruktur Pengangkutan dan Komunikasi ke Jepun.Permohonan dibenarkan dengan syarat menyerahkan salinan tiket pergi balik dan surat tambahan daripada Pejabat Setiausaha Dewan Rakyat sebelum berangkat.Terdahulu, peguam tertuduh Amer Hamzah Arshad berkata pihaknya telah menerima surat daripada Pejabat Sekretariat Dewan Rakyat untuk membincangkan jadual perjalanan kerja pada 14 September ini.Timbalan Pendakwa Raya, Maziah Mohaide, berkata pendakwaan tidak membantah permohonan pelepasan tersebut.21 Februari lalu, Wan Saiful mengaku tidak bersalah atas dua pertuduhan meminta, dan menerima rasuah berjumlah RM6.9 juta membabitkan projek Jana Wibawa bernilai RM232 juta.Jika sabit kesalahan, dia boleh dipenjara maksimum 20 tahun dan denda tidak kurang lima kali ganda nilai suapan.

(Datuk Wan Saiful Wan Jan ketika menginggalkan mahkamah)


Suami isteri dituduh edar 51.634 kg ganja

SUNGAI PETANI, 6 September -Sepasang suami isteri dihadapkan ke Mahkamah Majistret Sungai Petani hari ini atas dua pertuduhan mengedar 51.634 kilogram (kg) dadah jenis ganja pada 28 Ogos lalu.Pertuduhan dibacakan dihadapan majistret Kalaiarasi Muniandy.Kedua-dua tertuduh, Saiful Syamil Idris,32, bekerja sebagai pemandu dan Nurul Wahida Mohd Adnan 32 tahun seorang suri rumah mengangguk faham ketika pertuduhan dibacakan.Mengikut pertuduhan pertama, mereka secara bersama-sama didakwa mengedar dadah jenis ganja seberat 768 gram.Bagi pertuduhan kedua pula, kedua-dua tertuduh didakwa secara bersama-sama mengedar dadah jenis ganja seberat 50.866 kg.Kedua-dua kesalahan didakwa dilakukan pada pukul 12.30 tengah malam di sebuah rumah di Bandar Seri Astana, di sini.Pendakwaan dilakukan bawah Seksyen 39B (1) a Akta Dadah Berbahaya 1952 dan boleh dikenakan hukuman bawah Seksyen 39B (2) akta yang sama.Sabit kesalahan, tertuduh boleh dihukum mati atau penjara seumur hidup.Tiada jaminan ditawarkan kepada tertuduh.Kes dikendalikan Timbalan Pendakwa Raya, Preeya Singaravelu manakala tertuduh tidak diwakili peguam.

(30 Ogos lalu, polis menahan kedua-dua tertuduh bersama-sama51 ketulan mampat dadah jenis ganja yang dibawa dari sempadan)


PM terima kunjungan hormat Pengurus Besar NU

JAKARTA, 6 September- Perdana Menteri Datuk Seri Anwar Ibrahim menerima kunjungan hormat Pengurus Besar Nahdatul Ulama (NU) pimpinan Kiyai Haji Yahya Cholil Tsaquf dan jajarannya, semalam.Pertemuan tersebut menyentuh kepentingan menguasai dan memelihara ilmu turath serta keupayaan membaca situasi semasa.Jelas beliau, menyentuh pengalamannya bersama Almarhum Abdurrahman Wahid (Gus Dur), mantan Presiden Indonesia serta pemimpin NU yang di anggap sebagai sahabat yang setia sepanjang perjuangan politiknya.Beliau juga zahirkan penghargaan kepada kepimpinan NU yang sudi hadir untuk bertemu dan bertukar pandangan bersamanya.Selain, turut berharap agar perbincangan seperti itu dapat dilakukan lagi demi manfaat umat.Terdahulu, Datuk Seri Anwar mengetuai delegasi Malaysia ke Sidang Kemuncak ASEAN Ke-43 dan sidang-sidang kemuncak berkaitan di Jakarta, Indonesia.


JPJ Perlis dan MOTAC gempur bas persiaran

PADANG BESAR, 6 September- Sebanyak 14 notis saman atas pelbagai kesalahan dikeluarkan Bahagian Penguatkuasa Jabatan Pengangkutan Jalan (JPJ) Perlis ke atas pemandu bas persiaran dan lain-lain kenderaan perkhidmatan awam menerusi Op Bersepadu bersama Bahagian Penguat Kuasa Kementerian Pelancongan, Seni dan Budaya (MOTAC) di sekitar Padang Besar dan Kuala Perlis.Menurut Pengarah JPJ Perlis, Fatimah Mohamed Ali Piah, Operasi Khas Bersepadu tersebut dijalankan bagi memastikan pengusaha dan pemandu bas persiaran mematuhi undang-undang dan peraturan jalan raya yang sedang berkuat kuasa.Dalam operasi kali ini, pihaknya turut menjalankan pemeriksaan ke atas dokumentasi pemandu dan teknikal kenderaan bas persiaran terbabit.Di samping itu, pihak MOTAC pula menyasarkan kesalahan berkaitan Peraturan Pemandu Pelancong ke atas perkhidmatan bas persiaran.Operasi yang diadakan di sekitar kawasan Padang Besar dan Terminal Feri Kuala Perlis melibatkan seramai 20 orang pegawai penguat kuasa JPJ Perlis dan penguat kuasa Kementerian Pelancongan,  Seni dan Budaya Putrajaya, Kedah, Pulau Pinang dan Perlis.


Tiga bahagian di Sarawak catat IPU tidak sihat

KUCHING, 6 September - Sri Aman, Kuching dan Serian mencatatkan bacaan indeks pencemar udara (IPU) mencecah tahap tidak sihat dalam tempoh 1 dan 4 September lepas.Timbalan Menteri Tenaga dan Kelestarian Alam Sekitar Sarawak, Dr Hazland Abang Hipni dalam satu kenyataan berkata, kejadian itu berikutan aktiviti pembakaran terbuka yang berlaku di negara jiran."Bacaan IPU direkodkan di Sri Aman dalam lingkungan 100-155 manakala, bacaan IPU di Kuching dan Serian mula mencatatkan bacaan tidak sihat mulai 4 September."IPU Jabatan Alam Sekitar (JAS) menetapkan bacaan di bawah 50 sebagai baik, 51-100 (sederhana), 101-200 (tidak sihat), 201-200 (sangat tidak sihat) dan lebih 300 (berbahaya)," katanya.Menurut data Pusat Meteorologi Khas ASEAN (ASMC) yang berpusat di Singapura, sejumlah 1,059 titik panas telah dikesan di wilayah negara jiran berdekatan pada empat hari berkenaan.Dr Hazland berkata Lembaga Sumber Asli dan Alam Sekitar (NREB) Sarawak telah mengaktifkan prosedur operasi standard (SOP) sebagai kawalan dalaman bagi memastikan tiada pembakaran terbuka berlaku yang menyumbang kepada kejadian jerebu.“(Ini) termasuk rondaan lapangan secara aktif dan pengesanan titik panas, pelaksanaan program kesedaran larangan pembakaran terbuka, tidak mengeluarkan sebarang permit pembakaran terbuka dan menguatkuasakan larangan pembakaran terbuka kepada semua pemaju projek,” katanya.